text:
IJAMBO RIGENEWE ABANYARWANDA MU GIHE TWIZIHIZA YUBIRE Y’IMYAKA 50 Y’UBWIGENGE BW’U RWANDA (1962-2012)
Banyarwanda, Banyarwandakazi,
Kwizihiza imyaka mirongo itanu y’ubwigenge bw’igihugu cyacu kuri uyu wa mbere Nyakanga 2012 ni igikorwa gihambaye kizakomeza kwibukwa mu mateka y’U Rwanda. Mu kwifatanya n’Abanyarwanda muri iki gikorwa, ishyaka RDI ryifuje ko twasubiza amaso inyuma, tukibukiranya intambwe z’ingenzi zatewe mu kwigobotora ingoma ya cyami-gihake n’iya gikolonize, ndetse tukavuga ibigwi abayobozi b’imena ba Revolisiyo yo muw’1959.
Iyo Revolisiyo ni yo dukesha Repubulika muw’1961, n’ubwigenge bw’u Rwanda muw’1962.
Kuri uyu munsi ariko, tuboneyeho no kwibutsa ko bikwiye guharanira ko imitegekere y’u Rwanda ivugururwa, mu rwego rwo guhosha amakimbirane yo kurwanira ubutegetsi yokamye igihugu cyacu, na n’ubu akaba agenda arushaho gukaza umurego, cyane cyane kuva aho umutwe FPR-Inkotanyi ufatiye ubutegetsi ku ngufu za gisirikare mu mwaka w’1994. Guhindura imitegekere, mu nzego zose, ni byo byonyine bishobora gusubiza Abanyarwanda icyizere batakaje kubera ubutegetsi bubi bukora amahano, bugatuma igihugu gihora gicura imiborogo.
Kugira ngo Repubulika n’ubwigenge twabonye twiyushye akuya binogere rubanda koko, ni ngombwa ko ubutegetsi bushingira imizi ku mahame ya demokarasi kandi bukubahiriza uburenganzira busesuye bwa buri mwenegihugu, nta busumbane cyangwa ivangura iryo ari ryo ryose.
Iri jambo ry’ishyaka RDI ku bwigenge bw’igihugu cyacu rikubiye mu ngingo enye z’ingenzi :
I. DEMOKARASI N’UBURINGANIRE MU BENEGIHUGU NI BYO SHINGIRO RY’UBWIGENGE
Rwagati mu kinyejana cya 20, abakoloni batunguwe n’uburyo ibihugu byari ku ngoyi yabo byakangukiye rimwe, bigasaba ubwigenge bishishikaye. Ni ko byagendekeye n’Akoloni b’Ababiligi bari mu Rwanda. Mu gihe Leta y’Ababiligi yakoraga ibishoboka byose ngo itinze ubwigenge bw’ibihugu byari mumaboko yayo, indobanure z’Abatutsi zari ku ngoma mu Rwanda, zo zari zishishikajwe no kugumana indonke z’ubutegetsi bwa cyami na gihake, zigasaba ko igihugu gihita gihabwa ubwigenge, ubundi ingoma ya cyami igakomeza gukandamiza rubanda nk’uko byari bisanzwe. Ku rundi ruhande, impirimbanyi ziganjemo Abahutu zari zegereye rubanda rwapyinagajwe n’ingoma ya gihake, na zo zaharaniraga kugeza u Rwanda ku bwigenge, ariko zigasaba zikomeje ko habanza kubaho demokarasi n’uburinganire mu benegihugu bose.
Abari ku ngoma icyo gihe ntibakozwaga igitekerezo cyo gushyikirana n’impirimbanyi zaharaniraga demokarasi. Ahubwo bahisemo gusagarira abo barwanashyaka mu magambo ndetse no kubagabaho ibitero bagamije kubaca intege. Nyamara bene gutangiza iryo hangana ntibyabahiriye, kubera ko batsinzwe, ari na byo byavuyemo Revolisiyo yo mu 1959-1961.
Abayobozi b’iyi Revolisiyo bahereye ko baca akarengane n’ubusumbane byari bimaze kurambira abenegihugu, bafungura imiryango ya demokarasi ku buryo ubwigenge bwaje ku ya mbere Nyakanga 1962, Abanyarwanda bakiruhutsa bagira, bati « inkono ihiriye igihe ».
Bana b’u Rwanda, cyane cyane Urubyiruko
Tugomba kwirinda kugwa mu mutego w’ikinyoma n’amacenga by’Udutsiko tw’abantu bamwe baharanira inyungu zabo bwite gusa, bakaba bagerageza gusibanganya mu mateka y’igihugu cyacu igikorwa gikomeye cy’intwari zarokoye rubanda, ziyobowe na Nyakubahwa Geregori Kayibanda. Birakwiye rwose ko tuvuga ibigwi ubuziraherezo, abarwanashyaka dukesha Repubulika n’ubwigenge, intwari zitangiye igihugu mu buryo butagereranywa, zigakura rubanda mu nzara z’ubutegetsi bw’akarengane. Izo ntwari z’igihugu zigomba guhora zihabwa icyubahiro kizikwiye, zigahora zibukwa n’Abanyarwanda uko ibisekuru bisimburana, kuko zemeye guhara amagara yazo, kugira ngo igihugu kibone ubwigenge nyabwo.
II. IYI MYAKA 50 Y’ UBWIGENGE IDUSIGIYE IKI ?
Imyaka 50 tumaze mu bwigenge yagejeje u Rwanda kuri byinshi biteye ubwuzu, ariko haracyariho n’ibibazo by’ingutu bigomba gushakirwa ibisubizo mu maguru mashya.
Mu byiza twagezeho, twavuga ibi bikurikira :
1°Haciwe burundu Ubutegetsi gakondo bwa cyami n’imigenzo yabwo ishingiye ku bwiru n’ubuhake bwari bwarahejeje rubanda mu buja.
2°Hashyizweho Ubutegetsi bwa Repubulika n’inzego z’ubuyobozi bw’igihugu zishingiye ku matwara ya demokarasi, abaturage bahabwa uburenganzira bwo kwitorera abayobozi babanogeye.
3°U Rwanda rwemewe nk’igihugu cyigenga kandi ruhabwa intebe mu rugaga rw’amahanga;
4°Ubutegetsi bwa Repubulika bwashyize ingufu mu guteza imbere uburezi, bwongera amashuri abanza n’ayisumbuye, bushinga na Kaminuza ya mbere mu gihugu (UNR), bwubaka imihanda n’ibindi bikorwa by’amajyambere, kandi buteza imbere imibereho myiza y’abaturage, hifashishijwe imishinga y’amajyambere mu turere twose tw’igihugu.
Nta byera ngo de
Nk’uko rero « nta byera ngo de », no mu mateka y’u Rwanda rwigenga dusangamo ibikorwa ndetse n’imyifatire biteye ipfunwe. Twavuga nk’ibi bikurikira:
1°Umuco na politiki birangwa n’ibisigisigi bya gihake, kutoroherana no kutamenya kujya impaka zubaka (biratangaje kubona na n’ubu hari abanyarwanda bumva ko umwera uturutse i bukuru ugomba gukwira hose)
2°Umuco mubi wo kugundira ubutegetsi n’uwo gushaka kubufata ku ngufu; bityo ingoma zigasimburana ari uko habanje kumeneka amaraso menshi cyane. Koko rero, kuva u Rwanda rwakwigenga batatu mu bigeze kuba Abaperezida ba Repubulika bapfuye bahotowe, utarishwe na we yajugunywe mu munyururu n’uwamusimbuye.
3°Guhindura amoko y’Abanyarwanda igikoresho cya politiki, iyo udutsiko dushaka gufata ubutegetsi byanze bikunze, cyangwa kubugundira ku nyungu zatwo gusa. Kuri iyi ngingo, turibukana akababaro kenshi Abatutsi bagiye bicirwa imbere mu gihugu, bahitanywe n’Abahutu babazizaga ko bashobora kuba ari ibyitso by’Inyenzi, ubwo zabaga zigabye ibitero by’iterabwoba muri za 60, zigambiriye gufata ubutegetsi ku ngufu. Mu mateka ya vuba, turibuka intambara y’Ukwakira 1990 yashojwe na FPR ndetse n’itsembabwoko n’itsembatsemba byo mu 1994 ubwo FPR yari imaze kwivugana ba Perezida Habyarimana Yuvenali na Sipriyani Ntaryamira. Ayo mahano yahaye FPR urwaho rwo kugera ku butegetsi, nyamara byahitanye amamiliyoni y’Abatutsi n’Abahutu mu Rwanda, ndetse n’impunzi z’Abahutu zari zakwiriye imishwaro mu mashyamba ya Congo, abazihigaga bakazitsembamo ibihumbi amagana.
4°Ikibazo cy’irondakarere cyagaragaye ubwa mbere ahagana mu 1968, ubwo Abaparimehutu bo mu mumajyepfo n’abo mu majyaruguru y’u Rwanda, bateshukaga ku nshingano yo guharanira inyungu rusange, ahubwo bagasamarira indonke zabo bwite, cyahumanyije bikomeye uburyo bwo gukora politiki mu Rwanda ku gihe cya Repubulika ya mbere n’iya kabiri. Na n’ubu ayo amacakubiri akaba akomeje kuranga bamwe mu banyarwanda b’impuguke babarizwa mu buhungiro, ndetse akaba yaranadukiriye urubyiruko kandi ari rwo rwari rukwiye gushyira hamwe ingufu kugira ngo rusezerere ingoma y’igitugu ihejeje Abanyarwanda ku ngoyi.
5°Ikibazo cy’irondakoko cyarushijeho gukara bitewe n’uko ishyaka rya FPR-Inkotanyi, rimaze gutsinda intambara y’amasasu, ryashyizeho ubutegetsi bwubakiye ku kinyoma cyahawe intebe hifashishijwe ingengabitekerezo yuje uburiganya yitwa” Jenoside yakorewe Abatutsi ikozwe n’Abahutu bose”. Iryo vangura ryashinze imizi no mu bucamanza hakoreshejwe Inkiko Gacaca zigamije gukingira ikibaba Agatsiko k’Abatutsi bakoze ibyaha bikomeye no guhashya Abahutu bose muri rusange. Aha twakongeraho n’uruhare rw’umuryango IBUKA ufatanyije na FPR mu guhimbira ibyaha abahutu; cyane cyane abishoboye cyangwa abakekwaho ubushobozi bwo kuba bashishikariza abaturage guharanira uburenganzira bwabo.
6°Ikibazo cy’impunzi cyaburiwe umuti kugeza aho uyu munsi u Rwanda rubarirwa mu bihugu bisumbya ibindi umubare w’impunzi. Igiteye impungenge kurushaho ni uko muri izo mpunzi dusangamo n’uwahoze ari umwami w’u Rwanda, Kigeli V Ndahindurwa n’abandi benshi bahoze mu buyobozi bw’igihugu no mu mirimo yindi inyuranye, kandi bakabaye bakigikorera. Abo bose ni ingufu u Rwanda rukomeje gutakaza.
III. IBINTU BIGEZE IWA NDABAGA
Bana b’u Rwanda, nshuti z’u Rwanda,
Mu myaka 18 FPR imaze ku butegetsi, igitugu cyarimitswe, maze akarengane gasakara mu gihugu mu ngeri zose z’ubuzima bwa buri munsi.
1°Ku birebana na politiki, ubutegetsi bwikubiwe n’Agatsiko k’abasirikare bakuriye mu buhungiro mu gihugu cya Uganda. Barangajwe imbere na Jenerali Paul Kagame wahinduye igihugu akarima ke, akaba agitegeka atitaye ku nyungu rusange z’Abanyarwanda, ahubwo ashyize imbere gusa inyungu ze bwite n’iz’agatsiko ka bene wabo n’incuti ze. Ikirushijeho gutera Abanyarwanda agahinda ni ukubona abagize kariya gatsiko ari ba ruharwa mu bwicanyi nyamara bakaba badakurikiranwa n’inkiko, kandi abenshi muri bo bashakishwa n’ubutabera mpuzamahanga , nk’ubw’igihugu cya Hispaniya ndetse n’ubwo mu Bufaransa.
Kugira ngo bimakaze ubutegetsi bwabo bw’igitugu cya gisirikare, Jenerali Paul Kagame n’ibyegera bye bashyizeho amategeko yo kuniga uburenganzira bw’Abanyarwanda uhereye ku bw’itangazamakuru ryigenga, ukageza ku bw’amashyaka ya politiki yangiwe gukorera mu bwisanzure mu gihugu.
Amacakubiri hagati y’amoko atuye u Rwanda yarenze urugero, ku buryo amahoro avugwa mu Rwanda ari ay’icyitiriro gusa, hagamijwe kujijisha amahanga. Dore ikibigaragaza:
Icya mbere, ni ubwinshi bw’abasirikare bitwaje imbunda bahora bajagata mu baturage amanywa n’ijoro nk’aho igihugu kikiri mu ntambara. Bivugwa ko baba babungabunga umutekano, nyamara hirya no hino mu gihugu abantu baburirwa irengero cyangwa bagahotorwa mu manzaganya, bikitirirwa abagizi ba nabi batajya bamenyekana.
Ikindi kigaragaza ko mu by’ukuri nta mahoro Abanyarwanda bafite, ni ubwoba n’urwikekwe bahorana. Ntawe ukizera umuvandimwe we. Abanyagihugu bahahamuwe n’uko ubutegetsi bwa Kagame bubagirira nabi bukoresheje inzego z’ubutasi zunganira igisirikare mu kujujubya abaturage, nk’uko byakorwaga ku ngoma z’abanyagitugu kabuhariwe; nka Hitleri mu Budage cyangwa Cewosesiku muri Rumania.
2°No mu rwego rw’ubukungu ibintu ntibyifashe neza. Agatsiko kari ku butegetsi mu Rwanda gakomeje kwigwizaho ubukungu bw’ikirenga katitaye ku bukene bwa rubanda rwa giseseka, kakaba gashishikajwe gusa n’inyungu zako bwite hamwe n’iz’abantu cyangwa amasosiyete y’ubucuruzi agashyigikiye. Ako gatsiko kabeshya amahanga ko kateje imbere igihugu kerekana amazu y’imiturirwa kazamuye mu mugi wa Kigali ndetse n’imibare y’ibikabyo na za disikuru zo kwivuga ibigwi. Ibyo kandi bikorwa mu gihe abakene batabarika birukanwa mu migi, bagacirwa mu byaro aho bicirwa n’umudari, kure y’amaso y’abanyamahanga.
3° Ibirebana n’umuco nabyo si shyashya. Uburezi bwasubiye inyuma cyane, impamyabumenyi zihanitse zitangwa ku bwinshi nk’inzoga ibishye, inyinshi muri zo zikaba ari umusaruro w’inyigisho zidafite ireme. Nta mugayo kuko ibyigishwa n’imfashanyigisho biciriritse cyane, ndetse na benshi mu barimu bakaba bafite ubushobozi buke, hagakubitiraho ko banahabwa umushahara w’intica ntikize. Abanyeshuri basiba amasomo uko bishakiye, amanota agatangwa hakurikijwe icyenewabo ndetse na ruswa, ku buryo kubaka amashuri yigenga bisigaye ari ubushoramari nk’ubundi bwose bw’abaharanira kwinjiza ifaranga gusa.
Ubundi uko tubizi, amateka ni kimwe mu bintu by’ibanze umuco wa buri gihugu ushamikiraho. Birahangayikishije kubona mu Rwanda amateka y’igihugu atakigishwa mu mashuri nyuma y’aho FPR Inkotanyi ifatiye ubutegetsi muw’1994, bikaba biri muri gahunda y’abahezanguni bashaka kugoreka amateka uko iminsi igenda ihita. Icyo FPR igamije mu by’ukuri, ni ugusimbuza amateka ibyiyumviro byenyegeza inzika mu Banyarwanda, ari nayo mpamvu abaharanira ukuri n’imibanire myiza y’abaturarwanda bagomba kwamagana iyo migirire, bagakora ibishoboka byose kugira ngo amateka nyayo abe ariyo asugira mu bana b’u Rwanda.
Abanyarwanda bafite umwihariko n’amahirwe byo kuba bose bumva kandi bakavuga ururimi rusange rw’Ikinyarwanda. Ibyo bishoboka hake muri Afrika. Amashuri yakagombye kwigisha Ikinyarwanda ashyizeho umwete, abari mu nzego z’ubuyobozi bagashishikarira kuvuga ururimi gakondo mu buryo butunganye. Birababaje rwose kubona benshi mu bategetsi ndetse n’abanyamakuru bo mu Rwanda basa n’aho batoranywa hakurikijwe ubumenyi buke bw’amagambo n’ikibonezamvugo by’Ikinyarwanda.
Birakwiye kandi ko n’Abanyarwanda baba mu mahanga bakwihatira gukunda ururimi rw’Ikinyarwanda no gutoza abana babo kuruvuga no kurwandika neza.
Umuco w’igihugu twawugereranya n’umutima wacyo, akaba ari nayo mpamvu biteye agahinda kubona Abanyarwanda bamwe basamarira imico y’amahanga, ari na ko batakaza uwabo.
IV.UMWANZURO : U RWANDA RUZAKIZWA N’UBUTEGETSI BUSHYA
Nubwo FPR yakomeje kubeshya yigaragaza nk’aho ubutegetsi bwayo bushishikariye kuzamura igihugu mu bukungu, ikinyoma cyayo kirimo kujya ahabona. Bimaze kugaragara neza ko ingoma ya Kagame ari iy’igitugu cy’agatsiko gashaka kwihambira ku butegetsi, gahutaza ndetse gahitana abanyamakuru bigenga n’abanyapolitiki batavuga rumwe na ko, kabafungira akamama, ari nako kabashyiraho iterabwoba.
FPR yashyizeho politiki ikaze y’ivanguramoko idatandukanye na busa na politiki ya ruvumwa ya Apartheid yaciwe muri Afrika y’Epfo. Iyo politiki y’ivangura ibangamiye bitavugwa imbaga y’Abanyarwanda. Bikaba ndetse bigaragarira buri wese ko politiki iyoboye u Rwanda muri iki gihe isa n’iyariho mu gihe cya gihake na cyami, mbere y’Ubwigenge.
Bana b’u Rwanda namwe ncuti z’u Rwanda,
Mu by’ukuri, nta kindi cyarangiza iki gihirahiro Abanyarwanda benshi barimo, uretse ihinduka ry’ubutegetsi n’ivugururwa rihamye mu mikorere ya politiki mu gihugu cyacu. Nyamara ubutegetsi bw’igitugu bwa FPR na Perezida wayo Paul Kagame bakomeje kunangira no kuvunira ibiti mu matwi.
Ni yo mpamvu, kuri iyi Yubile y’imyaka 50 u Rwanda rumaze rwigenga, ishyaka RDI ryongeye guhamagarira Abanyarwanda bose baharanira demokarasi, guhuriza hamwe imbaraga bidatinze kugira ngo baboneze uburyo bwo kugera kuri iyo mpinduka.
Kugira ngo ibyiza dukesha Ubwigenge, ari byo Repubulika na demokarasi, bye kugenda nka Nyomberi, ni ngombwa ko dushyiraho mu Rwanda inzego nshya z’ubutegetsi bw’inzibacyuho nk’ubwateganywaga n’Amasezerano y’Arusha, izo nzego zigahabwa inshingano yo gukoresha mu maguru mashya amatora anyuze mu mucyo no mu bwisanzure; kandi azira uburiganya.
Iyi mpinduka duharanira izagerwaho bivuye ku butwari n’ubwitange bw’abahungu n’abakobwa b’u Rwanda barahiriye kudatatira Intwari zatugejeje ku Bwigenge na Repubulika, bakaba baragize nk’intego yabo: Ukuri; Ubutabera n’Ubwisanzure. Ni muri ubwo buryo Leta y’Inzibacyuho izaba ifite inshingano yo gufasha u Rwanda gutera intambwe yo kuba igihugu cyubahiriza uburenganzira bw’abagituye bose, mu buringanire, ikazihutira gukoresha Inama Rukokoma kugira ngo Abanyarwanda bigire hamwe mu bwisanzure imvo n’imvano y’akaga bahuye na ko muri iki kinyejana tuvuyemo, igashaka n’ibisubizo bizubakirwaho Igihugu cy’Amahoro.
Inama Rukokoma izagaragaza amakosa ya buri wese, abahekuye u Rwanda bose ibakanire urubakwiye, ariko cyane cyane iyo nama ikazaba ishingiro ry’umuryango nyarwanda mushya urangwa n’ituze n’ubwiyunge, aho ukuri kuzaba nk’umukenyero ubutabera bukaba umwitero.
Nibahuza uyu mugambi, abaharanira impinduka mu Rwanda bazaba bahaye igihugu cyacu umusanzu ntagereranywa wo guha abana bacu ndetse n’abuzukuru icyizere cyo kurya imbuto z’Ubwigenge ubuziraherezo.
Mu kurangiza, nifurije Abanyarwanda n’Abanyarwandakazi, ndetse n’inshuti z’u Rwanda kugira Yubire nziza y’Ubwigenge, aho bari hose !
Harakabaho Ubwigenge!
Harakabaho Repubulika y’u Rwanda!
Harakabaho Demokarasi
Bikorewe i Buruseli, ku wa 30 Kamena 2012.
Fawustini TWAGIRAMUNGU
Perezida wa RDI-Rwanda Rwiza
Inizio modulo
Site internet:
HTMLCONTROL Forms.HTML:Text.1
Nom: *
HTMLCONTROL Forms.HTML:Text.1
Message: *
HTMLCONTROL Forms.HTML:TextArea.1
* Champs obligatoires


c: text/html

text:
Live: Kurikirana igitaramo cya Hillsong London na benjamin dube
Korali Ijwi rya Yesu ya ADEPR Rwikubo yashyize hanze indirimbo yise “Imana irakomeye” yongera kubwira abantu ku gukomera kw’Imana
Ijwi rya Yesu ni korali ibarizwa mu itorero rya ADEPR , ururembo rwa Ngoma muri Paruwasi ya Rwikubo, itorero rya Rwibuko ni mu karere ka Rwamagana mu Ntara y’uburasirazuba yashyize hanze indirimbo yise “Imana irakomeye” ni ndirimbo igaruka ku mirimo y’Imana kubyo yakoze ndetse ko umuntu akwiriye kugirira Imana icyizere.
Korali Ijwi rya Yesu imaze gukundwa ahantu hatandukanye kubera imiririmbire yabo yakoze ivugabutumwa ahantu hatandukanye mu Rwanda twavuga nko mu turere dutandukanye tw’iburasirazuza nka Ngoma, Kirehe na Kayonza ,mu mugi wa Kigali nko muri Paruwasi ya Gatsata, mu Majyaruguru bakoreye ivugabutumwa I Musanze naho mu burengerazuba bajya Rubavu.
Iyi korali ikomeje ivugabutuma nubwo isi yugarijwe na Covid-19 nubwo byabakomye mu nkokora ariko ntibyabaciye integer bakomeje gukorera Imana muri byose. Imaze gusohora indirimmbo nyinshi twavugamo nka “Ijwi rya Yesu mu majwi menshi”,“Utwigishe kubara Iminsi yacu”,”Tugarutse kugushima”,”Imana irakomeye”.bakomeje kugora indirimbo zizasohoka kuri alubumu ya kabiri kugera ubu bamaze gushyira hanze indirimbo enye. Hari izindi ndirimbo ebyiri nazo zamaze kurangira zizasohoka mu minsi ya vuba.
Umuyobozi wa korali Ijwi rya Yesu, Habyarimana Canisius , yabwiye NKUNDAGOSPEL ko bamaze iminsi bakora indirimbo zizaba ziri kuri alubumu ya kabiri ko ubu bamaze gukora indirimbo esheshatu ariko izo bamaze gushira hanze ari enye.
Yagize ati “ Turi gukora Album ya kabiri ariko iya mbere yari iguzwe n’indirimbo za majwi ntiyigeze ijya ahagaragara ikaba yari ikoze mu buryo bwo ha mbere ariko ubu turimo gukora indirimbo zijyanye n’iterambere ry’umuziki w’iki gihe”.
Yakomeje avuga ku ndirimbo bamaze iminsi bashyize hanze yitwa “Imana irakomeye” yavuze ko ari ndirimbo igaruka ku mirimo y’Imana
Ati” Irashaka kuvuga gukomera kw’Imana hashingiwe kubyo yadukoreye bityo abantu bakwiriye kuyigirira icyizere muri byose”
Korali Ijwi rya Yesu yatangiye ivugabutumwa ahagana 1996 aho mu Rwikubo ikaba yaragiye igira umugisha wo kugira abaririmbyi beza bagiye bimukira ahandi no gutanga abakozi b’Imana batandukanye barimo abavugabutumwa n’abashumba. Ni korali ifite imishinga itandukanye harimo no gukora Indirimbo z’amajwi n’amashusho. aho mu ndirimo zigize Album yabo ya kabiri iri gutunganywa imaze gukora indirimbo 6
Ubu indirimbo zose z’iyi korali wazisanga kuri shene ya youtube yitwa Ijwi rya Yesu
REBA HANO INDIRIMBO ‘IMANA IRAKOMEYE’ YA KORALI IJWI RYA YESU
REBA HANO INDIRIMBO ‘TUGARUTSE KU GUSHIMA’ YA KORALI IJWI RYA YESU

robotstxt: allowed

filter: keep


text:
Ni inama yabaye ku wa 21 na 22 Ukwakira 2022, i Rusororo mu Karere ka Gasabo, Umujyi wa Kigali, iyobowe na Perezida Paul Kagame, akaba na Chairman w’Urnuryango FPR- Inkotanyi. Yari yatumiwemo abahagarariye Imitwe ya Politiki yemewe mu Rwanda n‘abahagarariye amadini atandukanye.
Kuri gahunda y’inama hariho ingingo zirimo ijambo rya Perezida Kagame, hanatangwa ibiganiro birimo icyagarutse ku myitwarire y’abanyamuryango, imikorere n’imikoranire no kuzuza inshingano; n’icyagarutse ku Iterambere ry’Ubukungu n’imibereho myiza.
Nyuma yo kungurana ibitekerezo ku ngingo zari kuri gahunda y’Inama bafashe imyanzuro ikurikira:
1 . Gukemura ibibazo u Rwanda rwanyuzemo n’ubu rukinyuramo hagamijwe kwigira no gukomera k’ubudasa bw’u Rwanda. Gukora mu buryo budasanzwe kugira ngo bigerweho mu buryo burambye;
2. Guhindura imyitwarire idahwitse hagamijwe kugira umuco mbonezamurirno, kubahiriza igihe, ubwangamugayo, indangagaciro n’imyitwarire mbonezabupfura, guhwiturana, kudahishira imico mibi muri byose, ingamba zo kubikurikirana zikanozwa buyo ababirenzeho bakabibazwa;
3. Kubahiriza inshingano zacu by’umwihariko Abayobozi bakazirikana ko umuturage agomba kuba ku ¡songa kandi ¡byo bikava mu rnvugo bikajya mu bikorwa;
4. Abayobozi bagomba kwirinda gukoresha ububasha bafite mu nyungu zabo bwite bagomba kandi kurwanya ruswa no kutayihishira;
5. Gutanga serivisi nziza no kunoza inshingano hirindwa cyane cyane ibirangaza n’ibidakwiriye mu kazi aho bakorera;
6. Gutegura no gushyira mu bikorwa igenamigambi mu buryo burambye hiririndwa guhuzagurika, himakazwa imikorere n’imikoranirc hagati y’inzego za Leta n’abafatanyabikorwa;
7. Kugira icyerekezo no gukora cyane, kwirinda kwiyandarika, kwirinda ikoreshwa ry’ibiyobyabwenge, gusesagura, kwirinda kugira umururumba no kutanyurwa cyane cyane mu rubyiruko rugamije gukira vuba bitanyuze mu nzira ziboneye;
8. Kongera ubwiza n’uhwinshi bw’ibyo dukora cyanc cyane mu rwego rw’ubuhinzi, ubworozi n’inganda kugirango duhangane n’arnasoko y’ahandi ku isi no gushishikariza Abanyarwanda kubikunda no kubikoresha aho bishoboka hose, amasoko ya Leta agahabwa ibikorerwa mu Rwanda;
9. Guteza imbere imitangire ya serivisi kugira ngo u Rwanda rube igicumbi cya serivisi zitandukanye harimo iz’imari, ubuvuzi, ubukerarugendo, ikoranabuhanga, ubwikorczi n’izindi.
l0. Ababyeyi, abarezi, abanyarnadini n’umuryango munyarwanda muri rusange barakangurirwa gusubira ku nshingano za kibyeyi batoza abakiri bato umuco munyarwanda, indangagaciro na kirazira no kubibakundisha kugira ngo bakure barangwa nabyo;
11 . Gushyira imbaraga mu kurwanya imirire mibi, igwingira n’umwanda.
12. Gushyiraho ishuri rihoraho ryakwigishirizwamo amahame y’Umuryango FPR-Inkotanyi hagamijwe gusobanurira abakiri bato amatwara yawo, “RPF Leadership Academy”;
13. Gushyira ingufu mu gusigasira ibyagezweho, no guharanira guhanga ibishya.
Iyo myazuro isoza igira iti "Twebwe Abanyamuryango ba FPR-INKOTANYI twiyemeje gukomeza gushyigikira Nyakubahwa Perezida wa Repubulika akaba na Chairman w’Umuryango, KAGAME Paul, tumwizeza ko turi kumwe na we mu rugamba rwo kubaka igihugu, kandi duhize ko buri wese ahuza imvugo n’ingiro, yiha agaciro kandi akarangiza inshingano ashinzwe uko bikwiye."


text:
Nsubize amaso inyuma: Vision 2020 mu mwuka igeze hehe? (I)
Umwaka mushya muhire! Abantu benshi bifurizanya umwaka mushya kandi urimo amahirwe; ariko se muri 2020 ni ko bizagenda? Umwaka wa 2020 ni umwaka wari utegerejwe kubera intumbero ya 2020 igihugu cy’ u Rwanda cyari gifite. Abantu babiri bashobora kubyukira isaha…
794 total views, 1 views today
Urabeho Mr BLACK M
Ubuzima bugira ubuhamya…….. KOBE BRYANT; wiyise Black Mamba bitewe n’ ubushobozi yiyumvagamo bwo kuba mudahusha mu mikinire ye, nk’ uko iyi nzoka na yo ibigenza; yari afite ubuzima burimo byinshi (nirinze kuvuga byose): yatsindiye imyanya y’ icyubahiro myinshi, ndetse n’…
768 total views
Ibibazo byabaye ku itorero ryo muri edeni igice cya gatandatu: Ibanga rinesha
“Inzoka…..ibaza uwo mugore iti ni ukuri koko Imana yaravuze iti ntimuzarye ku giti cyose cyo muri iyi ngobyi?” Itangiriro:3:1. Toka Satani Ese iri jambo wigeze kurivuga? Cyangwa wararyumvise? Reka nsubize nti “Yego!” Kuko benshi mu batuye igihugu mbamo, iri jambo…
415 total views
Ikibazo cy’ ukuri: Ese ibyo urabyumva?
Umuntu wabaye umunyeshuri n’ aho byaba igihe gitoya, yagiye abazwa ikibazo kivuga ngo “ese urabyumva?” Iki kibazo abarimu bakibaza kuko bazi ko ishingiro ry’ ubuhanga ari ukumva mbere yo gufata! Abantu benshi bafashe ibintu ku MANA ariko ntibazi icyo bisobanuye!…
949 total views
Tumenye bibiliya igice cya Munani: Inkoni ya Aroni irabya igice cya Kane
“Bukeye bwaho Mose yinjira mu ihema ry’ Ibihamya, asanga inkoni ya Aroni yatangiwe inzu ya Lewi irabije, ipfunditse uburabyo,…..Mose asohora izo nkoni zose….umuntu wese yenda inkoni ye” (Kubara:17:23-24). Inkoni zanze kwakira ubuzima Ihema ry’ ibonaniro ni ihema ryari ryarubatswe kandi…
1,725 total views, 1 views today
Ibibazo byabaye ku itorero ryo muri edeni igice cya gatanu: Inzoka
“Inzoka yarushaga uburiganya inyamaswa zo mu ishyamba zose, Uwiteka Imana yaremye. Ibaza uwo mugore iti ni ukuri koko Imana yaravuze iti ntimuzarye ku giti cyose cyo muri iyi ngobyi?” Itangiriro:3:1. Ese ubonye inzoka nzima; amaso ku maso wakora iki? Ushobora…
760 total views, 2 views today
Ibibazo byabaye ku itorero ryo muri edeni igice cya kane: Ni iki cyahindutse?
Ese wari wahagera? Ese warahabaye? Reka mpakubwire……… Ni ahantu hari amapapayi, amavoka, imyembe, amapera, amatunda, imizabibu, incyeri, indimu, ibinyomoro, haba ibiti bibiri byo bifite amazina atangaje kandi bitagaragara ahandi hantu aho ari ho hose mu isi (kimwe cyitwa; igiti cy’…
640 total views
Ibaruwa: kuri wowe Ukundwa……
Yesu ashimwe, Impamvu nkwise Ukundwa ni uko Imana yagukunze cyane, ku buryo n’ aho isi yari kuba irimo umuntu umwe gusa (wowe wenyine), yari gutanga impano y’ igiciro cyinshi kuruta izindi, ariyo; Umwana wayo w’ ikinege Yesu Kristo. Imana igukunda…
822 total views, 2 views today
Ibibazo byabaye ku itorero ryo muri edeni igice cya gatatu: Icyo bari bafite
Twibukiranye, Mu gice cya kabiri twabonye ko ibitekerezo byacu iyo byanduye, Imana ibona ko turi babi; kuko ubwiza bw’ umuntu si ibikorwa by’ umubiri we(imirimo ye), ahubwo ni ibikorwa by’ umwuka we (ibitekerezo bye). twabonye ko umuti ari ukwemera Yesu…
682 total views
ibibazo byabaye ku itorero ryo muri edeni, igice cya kabiri
Bakiriye amakuru mabi Amakuru mabi atera gukora nabi….. Mu gice cya mbere twabonye ko impamvu ituma umuntu ahitamo gukora igikorwa iruta igikorwa yakoze ubwacyo! Niyo mpamvu Imana igenzura imitima (ibitekerezo), bityo n’ ubwo abantu twibwira ko icyaha ari igikorwa, Imana…
664 total views, 4 views today


text:
Ijambo rya Mgr Yohani Damaseni BIMENYIMANA mu kwakira Abepiskopi n’Abapadiri i Kibeho
Nyiricyubahiro Musenyeri Luciano RUSSO, Intumwa ya Papa mu Rwanda,
Nyiricyubahiro Musenyeri Smaragde MBONYINTEGE, Umushumba wa Diyosezi ya Kabgayi ukaba na Perezida w’Inama y’Abepiskopi Gatolika
bo mu Rwanda,
Nyiricyubahiro Musenyeri Tadeyo NTIHINYURWA, Arikiyepiskopi wa Kigali,
Banyacyubahiro Bepiskopi b’i Burundi,
Banyacyubahiro Bepiskopi bo mu Rwanda,
Basaserdoti,
Biyeguriyimana,
Bakristu bavandimwe,
Kuri uyu munsi wa Bikira Mariya Umwamikazi wa Rozari, twaje hano i Kibeho gushimira Imana yabonye igihe kigeze ngo Abanyarwanda bamenyeshwe Inkuru Nziza maze itwoherereza Musenyeri Yohani-Yozefu HIRTH. Iyo ntumwa y’Imana ntiyazuyaje gutora mu bigishwa bari bamaze kubatizwa abasore 15 ibohereza i Hangiro muri Tanzaniya ngo bitegure kuba abasaserdoti. Muri abo basore 15, babiri bahawe Ubupadiri ku itariki ya 7 Ukwakira 1917. Abo ni Balitazari GAFUKU na Donati REBERAHO. Ku itariki ya 7 Ukwakira 2017 imyaka ijana izaba yuzuye Kiliziya Gatolika mu Rwanda ibonye abapadiri ba mbere kavukire.
Abepiskopi Gatolika bo mu Rwanda twasanze iyo Yubile igomba guhimbazwa neza, igafasha abapadiri b’abanyarwanda, baba aba za Diyosezi baba n’Abiyeguriyimana mu miryango inyuranye, kuzirikana ku ngabire itagira uko isa y’Ubusaserdoti twahawe. Ni yo mpamvu twaje hano i Kibeho aho Bikira Mariya Nyina wa Jambo yabonekeye, gutangira iyi Yubile tuzasoza ku itariki ya 7 Ukwakira 2017 i Kabgayi. Twaje muri uru rugendo nyobokamana gutura Bikira Mariya Nyina wa Jambo uru rugendo rwa Yubile y’imyaka ijana y’Ubusaserdoti mu Rwanda dutangiye.
Dusabe uyu Mubyeyi waje atugana adushishikariza gusenga, kwicuza no kwivugurura ngo atwereke uburyo bukwiye bwo gushimira Imana iyo ngabire y’Ubusaserdoti yaduhundagajeho. Tumusabe adufashe kwisuzuma turebe aho twagize intege nke. Tumusabe azahorane natwe mu mugambi wo gukomera ku busaserdoti tuzavana muri iyi Yubile, nk’uko yari kumwe n’Intumwa zitegura guhabwa Roho Mutagatifu.
Bepiskopi, Basaserdoti, mbifurije gutangira neza urugendo rwa Yubile y’imyaka ijana y’Ubusaserdoti mu Rwanda no kuzarusoza neza. Kuri uyu munsi wa none, Nyagasani Yezu aduhe imbaraga zose dukeneye muri uru rugendo.
Bepiskopi, Basaserdoti, ndagira ngo mbagezeho ibikorwa Komisiyo y’Abepiskopi Gatolika bo mu Rwanda yateganyije muri iyi myaka ibiri, kuva ku itariki ya none kugeza ku itariki ya 7 Ukwakira 2017 :
1) Ibaruwa y’Abepiskopi Gatolika bo mu Rwanda yerekeye Yubile y’imyaka ijana y’Ubusaserdoti mu Rwanda (1917-2017) : “Twitegure guhimbaza imyaka 100 y’Ubusaserdoti mu Rwanda”.
Iyo baruwa yasohotse mu icapiro, turayitahana. Igizwe n’ibice bitatu. Ni byiza ko igice cya mbere gisomerwa abakristu ku cyumweru kimwe, icya kabiri ku cyumweru gikurikiraho, icya gatatu ku kindi cyumweru. Tuzajye duhora tuyigarukaho kenshi muri iyi myaka yombi.
2) Turasaba abakristu bose kujya bavuga isengesho ryo gusabira abapadiri riri
mu gitabo cy’umukristu.
3) Muri iyi myaka ibiri, muri za paruwasi zose, abapadiri bazajya bashengerera Isakramentu ritagatifu ry’Ukaristiya, buri wa kane, ku isaha imwe, guhera saa kumi n’ebyiri n’iminota mirongo ine n’itanu za nimugoroba kugera saa moya n’igice. Iyo saha yo gushengerera bahuriyeho bose izabafasha kumva ko bunze ubumwe muri Kristu.
4) Ingendo nyobokamana :
– urwa mbere ni urw’uyu munsi tariki ya 7 Ukwakira 2015.
– urwa kabiri ruzaba ku itariki ya 3 Kamena 2016 ku munsi mukuru
w’Umutima Mutagatifu wa Yezu, umunsi wo kwitagatifuza kw’abapadiri
(journée de la sanctification des prêtres). Ruzabera mu i Seminari Nkuru
ya Nyakibanda.
– urwa gatatu ruzabera i Hangiro muri Tanzaniya, aho abasore 15 boherejwe
na Musenyeri Yohani-Yozefu HIRTH mu mwaka w’1903 kugira ngo
bitegure kuba abapadiri.
– urwa kane ruzaba ku itariki ya 23 Kamena 2017 ku munsi mukuru
w’Umutima Mutagatifu wa Yezu, umunsi wo kwitagatifuza kw’abapadiri
(journée de la sanctification des prêtres).
Ruzabera i Mugombwa ahashyinguwe Padiri Balitazari GAFUKU.
5) Sesiyo zo kwihugura :
• Sesiyo ya mbere izaba mu 2016, izabera mu i Seminari Nkuru ya Nyakibanda. Ingingo-remezo “Umupadiri w’umunyarwanda muri ibi bihe tugezemo” (le prêtre rwandais dans le contexte actuel). Iyo ngingo izaganirwaho mu matsinda abiri :
* itsinda rya mbere kuva ku itariki ya 29 Werurwe kugeza ku ya 01 Mata
2016
* itsinda rya kabiri kuva ku itariki ya 03 Mata kugeza ku ya 06 Mata 2016
• Sesiyo ya kabiri izaba mu 2017; izabera mu i Seminari Nkuru ya Kabgayi. Ingingo-remezo “Imigambi y’umupadiri w’umunyarwanda yifashishije Inama Nkuru ya Vatikani ya Kabiri (les perspectives d’avenir du prêtre rwandais à la lumière du Concile Vatican II). Iyo ngingo izaganirwaho mu matsinda abiri :
* itsinda rya mbere kuva ku itariki ya 18 Mata kugeza ku ya 21 Mata 2017
* itsinda rya kabiri kuva ku itariki ya 33 Mata kugeza ku ya 26 Mata 2017
6) Inyandiko :
– Igitabo kirimo amafoto y’abapadiri bose b’abanyarwanda kuva ku itariki
ya 7 Ukwakira 1917 kugeza mu 2017.
– Amateka y’Ubusaserdoti mu Rwanda.
– Inyandiko zigaragaza abapadiri bitabye Imana babaye intangarugero mu
buzima bwa gisaserdoti.
7) Indirimbo n’ikinamico zirata Ubusaserdoti : abahimbyi n’abahanzi barashishi-
karizwa guhimba indirimbo n’ikinamico bakabigeza kuri Cercle Saint Paul
mu Nyakibanda.
8) Kwidagadura kw’abapadiri mu mikino ya football, basketball na volleyball.
Iyo mikino izahuza abapadiri mu buryo bukurikira :
• Itsinda rya mbere ririmo Diyosezi ya Butare, Diyosezi ya Cyangugu na Diyosezi ya Gikongoro.
• Itsinda rya kabiri ririmo Diyosezi ya Kabgayi, Arkidiyosezi ya Kigali na Diyosezi ya Kibungo.
• Itsinda rya gatatu ririmo Diyosezi ya Nyundo, Diyosezi ya Ruhengeri na Diyosezi ya Byumba.
9) Ibiganiro kuri Radiyo Mariya, kuri Radiyo na Televisiyo Rwanda bivuga
ku busaserdoti.
Uyu munsi, dusabe Imana ngo iyi gahunda yose yo muri iyi myaka ibiri izatungane kandi izadusigire ingabire nyinshi.
Mugire umunsi mwiza.
+ Yohani Damaseni BIMENYIMANA
Umushumba wa Diyosezi ya Cyangugu
Akaba na Perezida wa Komisiyo
ishinzwe Abasaserdoti
n’Amaseminari Makuru


text:
Nubwo muri iki gihe usanga kugira ngo umuntu ahitemo uwo bazabana ashingira ku bintu bitandukanye, harimo uburanga, ubukungu, amashuri n’ibindi bitandukanye, ariko byagaragaye ko hari imico umukobwa ashobora kuba afite akaba yabengukwa n’umubonye wese kabone niyo uwo mukobwa nta mikoro yaba afite amashuri cyangwa uburanaga buhebuje.
Niba uri umukobwa ukaba ugeze mu gihe cyo gushaka ibi bimwe ni bimwe mu bizagufasha kwigurira abasore bakureba.
Buri muhungu wese yifuza kubana n’umugore wicisha bugufi, ugira urugwiro kuburyo ukubonye wese agutangira ubuhamya. Niba uri umukobwa ukaba wumva ugeze mu gihe cyo gushaka umugabo akira neza ukaganinye wese yaba umukecuru, umusaza cyangwa umwana kubera ko uriya wita ko asuzuguritse ejo niwe ushobora gutuma bakubenga.
2.Kwambara neza:
Imyamabarire ni kimwe mu bishobora gutuma abantu bagutinya kabone niyo waba ufite imico myiza, ni byiza kwambara uko wifuza ariko na none igihe ugeze mu gihe cyo gushaka ukaba wumva wifuza umugabo ugomba kwamabara imyenda idatuma abantu bakwibazaho cyane gusa ntibivuze ko ugomba kwamabara nabi.
3.Kugira gahunda ihamye:
Niba uri umukobwa wifuza gukundwa na buri wese kandi ukaba wifuza kwigarurira abasore uzirinde guhuzagurika no kujarajara, umukobwa uzi ubwenge arangwa no kugira gahunda, nta muntu umufatira aho amuboneye kabone niyo yaba ari umuhungu bakundana, niba uri gukundana n’umusore irinde ko agutwara uko yishakiye cyangwa se ngo igihe agushakiye akubone, shyiraho gahunda iboneye kandi wirinde gukururwa nuwo ubonye wese.
Kuba wakunda umusore mwiza cyangwa ufite amafaranga ntabwo ari bibi, ahubwo biba bibi igihe wamukundiye amafaranga gusa cyangwa ubwiza gusa. Ahubwo byaba byiza witaye cyane ku mico n’imyifatire yuwo mugiye gukundana ejo ubwiza n’amafaranga bitazashira ugasanga urugo ruhindutse agahinda n’umubabaro, ahubwo shaka uwo wumva ukunda koko yaba umucyene cyangwa umukire wawundi uzacyena mugacyenana wakira mugakirana.


text:
Help
Kugarura ijambo ry’ibanga kugirango ukomeza: Wibagiwe ijambo ry’ibanga hanyuma wandike aderesi y’imeri yawe. Uzohererezwa imeri kugira ngo ukore ijambo ry’ibanga rishya.View the full help article
Abakoresha bashobora gusoma imiterere ya EPUB kuri mudasobwa zabo za Apple hamwe n’ibikoresho bigendanwa bya iOS (nka iPhone) ukoresheje iBooks.
-
Injira kuri konte yawe.
-
Shakisha igitabo ukoresheje agasanduku k'ishakisha hejuru y'urupapuro.
-
Nyuma yo kubona igitabo mu bisubizo by'ishakisha, hitamo EPUB uhereye ku miterere yo gukuramo ibimanuka, hanyuma hitamo buto yo gukuramo.
-
Igitabo kimaze kurangiza gupakirwa hitamo uburyo bwo gukuramo dosiye yateguwe.
-
Hitamo uburyo bwo gufungura muri buto y'ibitabo bya Apple.
View the full help article
Buri mucukumbuzi w'urubuga na porogaramu ya sofutiweya ishobora kubika ibitabo byawe ahantu hatandukanye. Kuri Windows ya mudasobwa, banza ugenzure ububiko bwawe bwo gukuramo cyangwa ububiko bwinyandiko.
Niba udasanze dosiye aho, ushobora kandi gushakisha mudasobwa yawe kubitabo byakuweho. Izina rya dosiye rizaba amagambo ya mbere y’umutwe w’igitabo hamwe n’uduce duto dusimbuza imyanya.
Urashobora gushakisha mudasobwa yawe ukanze buto yo gutangira hanyuma ugahitamo gushakisha kuri windows ya mudasobwa (cyangwa ukanze kugenzura no guhinduranya kuri Mac). Niba udashoboye kumenya igitabo aho giherereye, uhawe ikaze kuvugana n’ushinzwe abakiriya cyangwa ukagerageza kongera gukuramo igitabo.View the full help article
Gukuramo dosiye ya BRF ukoresheje mudasobwa cyangwa umwanditsi w’inyandiko z’abatabona, nyamuneka ukurikize intambwe zikurikira. Nyamuneka menya ko izi ntambwe zidakora mu gihe ukoresheje tabuleti cyangwa terefone zigezweho kugira ngo ukuremo dosiye ya BRF.
-
Injira kuri konte yawe
-
Shakisha igitabo ukoresheje agasanduku k'ishakisha
-
Hitamo umutwe w'igitabo
-
Hitamo BRF uhereye ku miterere yo gukuramo hasi (combo) agasanduku, hanyuma ukande buto yo gukuramo
-
Niba ubajijwe niba wifuza Gufungura cyangwa Kubika dosiye, nyamuneka hitamo Kubika, hanyuma uhitemo ahantu ushobora kuyibona byoroshye
Icyitonderwa: Mucukumbuzi nyinshi z’urubuga zibika dosiye mu bubiko bwo gukuramo byanze bikunze.View the full help article
Shaka igitabo
Jya ku agasanduku k’ishakisha hejuru y’urupapuro rutangira ku isomero. Andika ijambo cyangwa interuro ikubiyemo umutwe, umwanditsi, cyangwa ijambo ry’ibanze kuva mu gitabo mu gasanduku k'ishakisha. Moteri yacu y’ishakisha ikomeye izagenzura imitwe, amazina y’umwanditsi, n’ibiri mu bitabo byose by’isomero.
Kumanura igitabo
Umaze kubona igitabo ukunda, witeguye kugikuramo ndetse no kugisoma!
Soma Igitabo
Inzira zizwi cyane zo gusoma ibitabo byacu ni: amajwi gusa, mu nyandiko z’abatabona ku gikoresho cyogusubiramo cy’abatabona, cyangwa hamwe n’ijwi ryafashwe hamwe n’ijambo ryerekana.
- Ijwi, rikoreshwa n’abantu batabona, cyangwa mu bihe aho kureba inyandiko idashoboka
- Amajwi hamwe kumurika n’inyandiko, cyane cyane bifasha abantu bafite itandukaniro mu myigire nka dyslexia cyangwa ibibazo byimikorere y’amaso
- Inyandiko y’abatabona, nko ku gikoresho cyo gusubiramo ku nyandiko z’abatabona, cyangwa cyanditswe n’ibimenyetso.
Hariho uburyo bwinshi bwo kumva ibitabo. Ushobora gushaka kureba Ibikoresho byo Gusoma urupapuro rubanza kugira ngo umenye uko ushobora gusoma igitabo.
- Porogaramu ya iOS cyangwa Android
- Niba ukoresheje igikoresho cyo gusoma gishobora kumvikanisha inyandiko y’igitabo, nka Dolphin's EasyReader, urashobora gushaka igitabo, ukagifungura ndetse ukacyumva neza kuri kiriya gikoresho cyo gusoma
- Apple Books
- Niba umenyereye gusoma ukoresheje Apple Books, hanyuma ukuremo igitabo muri EPUB hanyuma ufungure Apple Books, bitanga imikorere yo gusoma mu ijwi riranguruye
- Microsoft word cyangwa mucukumbuzi ya Edge:
- Niba ukoresha Microsoft word, hanyuma ukuremo igitabo muri DOCX hanyuma ufungure muri Microsoft word, rifite amahitamo ya Immersive Reader asoma n'ijwi rirenga
- Niba ukoresha mucukumbuzi ya Edge, hanyuma ukuremo igitabo muri EPUB, hanyuma ufungure muri mucukumbuzi yawe, ifite amahitamo ya Immersive Reader asoma mu ijwi riranguruye
- Udukina ijwi (DAISY Audio or MP3)
- Niba ukoresha udukina dukenera DAISY audio cyangwa dosiye ya MP3, uzakenera gushakisha no gukuramo igitabo ku rubuga nka dosiye ya y’amajwi. Noneho uzimura dosiye ku dukina kugira ngo ufungure ubundi wumve irigukinwa.
- Ibyinshi mu bitabo biboneka mu majwi byakozwe na moteri ya "Text-to-Speech" (TTS) ikoresha amajwi ya mudasobwa. Iyi moteri ya TTS ishobora gukora ibitabo by’icyongereza n’icyesipanyoli gusa, ariko indimi nyinshi zirikuza.
- Icyiyongera ku ndimi nyinshi za TTS, Isomero rizongeramo ibitabo byavuzwe n'abantu mu gihe kizaza.
DAISY na BRF ni uburyo bugezweho kubikoresho byoroshye kugerwaho(DAISY mu magambo arambuye Digital Accessible Information System, and BRF mu magambo arambuye Braille Ready Format).
- DAISY ibitabo byahinduwe bishobora gusomwa nk’amajwi gusa cyangwa bishobora gusomwa hamwe n’ijwi hamwe n’ijambo ryafashwe ririkwerekanwa icyarimwe. Niba ushaka amajwi gusa, ushobora guhitamo imiterere yo kumanura amajwi ya DAISY. Niba wifuza kumva igitabo ukagira amagambo agaragara kuri mugaragaza, hitamo inyandiko yacu ya DAISY cyangwa DAISY hamwe n’imiterere y’amashusho. Uzakenera sofutiweya cyangwa porogaramu igendanwa ishobora gusoma iyi dosiye.
- BRF ni dosiye igezweho y’inyandiko y’abatabona ishobora gusomwa hamwe n’igikoresho cyisubiramo gikina inyandiko z’abatabona hamwe n’izindi sofutiweya zifasha ikoranabuhanga. Ushobora guhitamo niba ushaka amasezerano cyangwa amasezerano adakorwa muri konte yawe.
Ku bindi bisobanuro bijyanye na sofutiweya izasoma ibitabo byacu, jya hano: Ibikoresho byo gusoma.View the full help article


text:
Imirimo yo mu rugo iracyari inzitizi ku iterambere ry’umugore wo mu cyaro
Zimwe mu mbogamizi abagore bo mu cyaro bagaragaza zituma badatera imbere ndetse bakanavunika, ni ukumara amasaha menshi bakora imirimo yo mu rugo.
Abaganiriye na KigaliToday ku ya 15 Ukwakira, umunsi mpuzamahanga w’umugore wo mu cyaro, bagaragaje ko bakunze guhura n’ikibazo cyo kuvunika cyane mu mirimo yo mu rugo, bigatuma nta kindi kintu bakora ngo kibateze imbere.
Iribagiza Anastasie ni umubyeyi utuye mu Murenge wa Cyaratsi mu Karere ka Nyanza, avuga ko usanga umugore wo mu cyaro avunika cyane mu mirimo y’urugo, kandi iyo mirimo mu byukuri ntabwo iba igaragara ngo ubone ko hari icyakozwe.
Ati “Umwanya munini tuwumara turi mu mirimo yo kwita ku rugo irimo guteka, kugaburira abana no kuvoma, gushaka inkwi zo gucana ndetse no guhinga rimwe na rimwe hari igihe duhinga tunahetse umwana ukiri muto, iyo ubirebye turavunika cyane, ahubwo ni ukutubwirira abagabo bacu bakadufasha kuko usanga bo iyo bavuye guhinga bahita bigira kunywa icupa”.
Ibibazo by’imirimo ivunanye yo mu ngo ababyeyi benshi babihuriyeho, kuko Uwimana Francine wo mu Karere ka Gisagara mu Murenge wa Mugombwa, avuga ko iki kibazo bagihuriyeho ari benshi kandi akazi umugore wo mucyaro akora akenshi usanga katagaragara kandi aba yavunitse cyane.
Ati “Tuzitirwa n’imirimo y’urudaca dukora igatuma tutagera aho twifuza kugera mu iterambere. Iyo mirimo ituma tutabona umwanya wo kuruhuka, bikatuviramo ubumuga n’imvune mu buryo butapfa kugaragara. Mbona kugera ku iterambere kuri njye ari inzozi.”
Aba bagore bakomeza bavuga ko uruhurirane rw’imirimo yo mu rugo iba ibareba, rudatuma babasha gutekereza ku buryo bwagutse kuri gahunda zabateza imbere.
Gusa n’ubwo bimeze gutyo barashima intambwe yatewe mu kwita ku mugore no kumuteza imbere mu mibereho ye, no kumuha uburenganzira bungana n’ubw’umugabo.
Uwimana avuga ko mu bihe byashize umugore wo mu cyaro yari abayeho nabi, kuko wasangaga abayeho ubuzima bwo guhinga gusa, ugasanga arahora mu gitenge kimwe, kubera kutasobanukirwa ngo ahaguruke ashakishe indi mibereho. Ibi byatumaga rimwe na rimwe bimuviramo no guharikwa. Ariko kuri ubu umugore arahaguruka akajya nko mu kimina akisungana n’abandi akiteza imbere.
Umuryango wa Actionaid Rwanda mu bushakashatsi wakoze, ukabumurika muri Nyakanga 2022, wasanze abagore bo mu Rwanda muri rusange bavunika mu gukora imirimo yo mu rugo idahabwa agaciro, cyangwa idahemberwa kurusha abagabo.
Clare Katwesigye amurika ibyavuye muri ubwo bushakshatsi, yatangaje ko ikibazo cy’imirimo idahabwa agaciro [Unpaid care work] mu ngo, kimaze igihe kivugwaho ariko kitararangira mu Rwanda n’ubwo ngo kigaragara ku Isi yose.
Aya masaha umugore amara akora iyi mirimo idahemberwa, bituma atabona amahirwe yo kuba mu yindi myanya ifata ibyemezo cyangwa ngo akore indi mirimo ibyara inyungu.
Ubushakshatsi bwaragaraje ko abagore bo mu mujyi bafite akazi ka Leta cyangwa bikorera byibuze bakora amasaha 2 imirimo yo mu rugo, mu gihe umugabo ari isaha imwe.
Mu cyaro umugore akora amasaha 6, bivuze ko aba atabonye andi mahirwe yo gukora indi mirimo imwinjiriza. Umugabo wo mu cyaro we akora amasaha 2 bivuze ko iyi mirimo yo mu rugo idahemberwa ari imvune ikomeye ku mugore ugereranyije n’umugabo.


text:
Umwarimu wo mu ishuri ryisumbiye riherereye mu Murenge wa Nyamyumba mu Karere ka Rubavu, yandikiye ubuyobozi bw’Akarere asezera ku kazi kuko adashobora kwikingiza COVID-19 bitewe n’imyemerere n’imyumvire bye.
Ibaruwa y’uyu mwarimu witwa Ngabonziza Innocent, yanditswe kuri uyu wa Gatatu tarik 29 Ukuboza 2021, yavuze ko ayanditse ashaka gusezera.
Iyi baruwa yandikiye Umuyobozi w’Akarere, yatangiye agira ati “Nejejwe no kubandikira iyi baruwa ngira ngo mbasabe gusezera akazi k’uburezi.”
Akomeza agira ati “Muri macye nari nsanzwe ndi umurezi ku ishuri ryisumbuye rwa G.S Kabiza ho mu Murenge wa Nyamyumba. Bitewe n’imyizerere yanjye ku giti cyanjye ku bwo kubaha umutimanama wanjye n’icyo ijambo ry’Imana rivuga, sinemera kwiteza urukindo rwa COVID-19. Bityo rero nsezeye akazi kuko ntawemerewe kubana n’abanyeshuri atarakingiwe.”
Uyu mwarimu asezeye nyuma y’icyumweru kimwe hari undi wo mu Karere ka Karongi na we wasezeye avuga ko na we adashobora kwikingiza icyorezo cya COVID-19.
Muri iyi baruwa yanditswe tariki 22 Ukuboza 2021, uyu mwarimu witwa Mutuyimana Zibie, agira ati “Ku mpamvu zo kumvira umutimanama wanjye Uwiteka Imana inyoboreramo nkaba ntarikingiza nshingiye ku myanzuro y’Inama y’Abayobozi ivuga ko umuntu utarikingije atemerewe kujya mu kazi, nifuje gusezera kugira ngo ntabangamira uburenganzira bw’abo tubana buri munsi mu kazi.”
Minisitiri w’Ubutegetsi bw’Igihugu, Gatabazi Jean Marie Vianney wasuye Akarere ka Rubavu ahavugwa bamwe mu baturage banze kwikingiza, yabahaye nyirantarengwa ko batagomba kurenza tariki 31 Ukuboza 2021 batarikingiza.
RADIOTV10


text:
Taarifa yamenye ko Umushinwa witwa Shujun Sun ari we uherutse kugaragara mu mashusho akorera Abanyarwanda icyo inzego z’umutekano zise iyicarubozo. Umwe mu bayobozi mu nzego z’ibanze...
Umurambo w’Umunyarwanda witwa Theoneste Dusabimana wacururizaga muri Uganda uherutse gusangwa ahitwa Kibumba muri Karujanga, mu Karere ka Kabale. Aha ni mu Burengerazuba bwa Uganda. Abatuye aho...
Thamim Ian Hakizimana uherutse kwicirwa mu Bwongereza atewe ibyuma ku wa Gatandatu tariki 24, Nyakanga, 2021yarashyinguwe. Yishwe n’itsinda ry’ingimbi zamuteze ajya ku ishuri. Yiciwe ahitwa Woolwhich...
Ibaruwa yanditswe na Padiri Fidèle de Charles Ntiyamira ivuga ko nyuma yo gutekereza bihagije,akabaza inshuti, abavandimwe n’abandi bapadiri, yafashe umwanzuro wo kuva mu Bupadiri agashaka umugore....
Umwe muri ba rwiyemezamirimo b’urubyiruko batanga amahugurwa binyuze kuri murandasi witwa Jean D’Amour Mutoni avuga ko abo we na bagenzi bahugura bakoresheje murandasi bahura n’ikibazo cya...
[wp-rss-aggregator]


text:
Yetiro, sebukwe wa Mose amugira inama kubera ko yari ataramenya ibanga ry’imiyoborere myiza. “Ibyo ukora ibyo si byiza. 18 Ntuzabura gucika intege ndetse n’aba bantu muri kumwe uzabananiza; kuko inshingano iremeye kandi ntiwashobora kuyiheka no gukora uri wenyine. 19 None umvira ibyo nkubwira; ndakugira inama, Imana iyigufashemo. Ube ari wowe mushyikirwa w’amagambo w’abantu n’Imana ujye ushyira Imana imanza zabo: 20 kandi ujye ubigisha amategeko yayo, n’ibyo yategetse, ujye ubereka inzira bakwiriye gucamo n’imirimo bakwiriye gukora. 21 Kandi utoranye mu bantu bose abashoboye ubucamanza, bubaha Imana, inyangamugayo, banga impongano; ubahe ubutware, bamwe batware igihumbi igihumbi, abandi ijana ijana, abandi mirongo itanu itanu, abandi icumi icumi. 22 Bajye bacira abantu imanza zoroheje igihe cyose, maze izikomeye bajye rwose bazikuzanira. Niho uziyorohereza umuruho, nabo bazajya bafatanya nawe. 23 Nugira utyo, Imana ikabigutegeka, uzabishobora, kandi uba bantu bose buzagera iyo mugana kandi bafite amahoro.” 24 Mose yumvira sebukwe, akora ibyo yamubwiye byose.”"
Muri iyi mirongo yo mu gitabo gitagatifu, harabonekamo ibintu bitatu by’ingenzi:
- Abanyagitugu ni abayobozi babi
- Abayobozi beza ni abatega amatwi bakumva inama,
- Abayobozi beza bayoborana urugwiro.
Imiyoborere Ntangarugero ya General Musare ni Ntamakemwa
Ntawashidikanya, Jenerali Musare, umugaba mukuru w’Ingabo AN-Imbonezagutabara yujuje zirira ngingo ebyiri za nyuma zivugwa hejuru. Nanone kandi, ntawabura guhamya ko uyu mu Jenerali utuje kandi ucisha make ari intwari ikomeye ku mpunzi z’Abanyarwanda ziri mu burasirazuba bwa Kongo, kubera ko yakomeje kuzibungabungira umutekano kuva muw’ 1996. Abenshi mu mpunzi uhereye ku bana ukageza ku basaza, bamufata nk’umwambari ukomeye ubaba hafi mu kubarindira umutekano. Abenshi mu mpunzi ntibarageza ku myaka makumyabiri; ibi bikaba bisobanura ko ari abatabawe n’ingabo ayoboye. Nyamara uyu Jenerali Musare wabaye ikirangirire ntabwo azwi cyane, nubwo hari bamwe bagiye bumva amakuru avuga ibigwi bye mu mashyamba ya Kongo.
Ntayindi mpamvu, ni uko adakunda kwishyira hejuru no kwigaragaza cyane uretse, iyo bibaye ngombwa ku mpamvu zo kurengera impunzi z’Abanyarwanda..
Ni Imbata y’Amahoro
Kimwe mu bihe Jenerali Musare yavuye mu birindiro, ni mu gikorwa cyo gutanga intwaro cyabereye ahitwa i Kasiki iri mu ntara y'Amajyaruguru ya Kivu (Kongo). Icyo gihe yaboneyeho kugirana inama n’abayobozi batandukanye b’igihugu cya Kongo (RDC) barimo uwari Minisitiri w’Ububanyi n’Amahanga, Bwana Antipas Mbusa Nyamwisi, Guverineri w’Intara ya Kivu y’Amajyaruguru, Bwana Julien Paluku, abayobozi b’inzego z’ibanze za Kongo, abayobozi ba gakondo (chefs coutumiers) n’abayobozi b’Ingabo z’umuryango w’abibumbye zishinzwe kubungabunga amahoro muri Kongo (MONUSCO). Muri rusange, abo bavuganye bishimiye uburyo abonamo imikemurire y’ibibazo by’umutekano mu karere k’ibiyaga bigari. Ibi byatumye aba bayobozi batandukanye bamubonamo “imbata y’amahoro.”
Ndibuka ko Umujyanama wa Perezida wa Kongo mu birebana n’umutekano yambwiye ko abona Jenerali Musare ari umuntu wicisha bugufi, bityo akaba ashobora kungurana ibitekerezo n’abandi ku bibazo by’amahoro mu karere. Namusubije ko “Umuyobozi mwiza worohera abo ayobora bagakorera mu bwisanzure nta rwikekwe, ubundi agirirwa ikizere n’abo akuriye ndetse n’abandi bashobora kugendana mu nzira igana ku mahoro.”
Ni muri urwo rwego nyine, Jenerali Musare yashoboye kuyobora ingabo zabungabunze umutekano w’impunzi z’Abanyarwanda muri iyi myaka irenga icumi kandi tutibagiwe ko abanyemo neza n’abaturage ba Kongo..
Kugira ngo urusheho kumenya Inteko y'Abaharania Demokarasi, dusure aha:
http://www.nationaldemocraticcongress.org
cyangwa kuri Facebook:
http://www.facebook.com/NDCRwanda
no kuri Twitter @fkanyami.
Felicien Kanyamibwa, PhD
President, Inteko y'Abaharira Demokarasi
(Bishyizwe mu Kinyarwanda na Narcisse Seziragiha, Vice-President wa RUD-Urunana)


text:
Ikiraro gihuza Umurenge wa Kayenzi, Akagari ka Cubi mu karere ka Kamonyi n’uwa Kiyumba mu karere ka Muhanga cyari kimaze igihe cyarangiritse, abaturage bakagorwa no guhahirana no kugenderanirana. Ku bufatanye n’ubuyobozi, babashije gusana iki kiraro bongera gutuma inzira zigendwa.
Abaturage baganiriye na intyoza.com bavuga ko icyemezo cyo kwegeranya imbaraga n’ubushobozi bakishakamo ibisubizo by’iki kiraro babitewe nuko babonaga bamaze igihe bari mu bwigunge, kandi bareba hirya no hino bakabona nta handi hari igisubizo cyihuse atari muri bo ubwabo.
Umwe muri aba baturage avuga ko hari byinshi biba biri mu bushobozi bwabo bitagombera izindi mbaraga. Ati “ Ntabwo ibintu byose twavuga ko Leta ariyo izaza kubikora, hari ibyo natwe tubasha kwikemurira dushyize hamwe. Icyo twakoze ni uguhuza ibitekerezo n’ubushobozi dufite, ubuyobozi buratwunganira buduha ibikoresho hanyuma dukemura ikibazo cyari kitubangamiye, ubu ikiraro cyacu cyongeye kuduhuza”.
Mandera Innocent, Umunyamabanga Nshingwabikorwa w’Umurenge wa Kayenzi avuga ko iyo abaturage bashyize hamwe n’ubuyobozi nta kintu batabasha gukora. Avuga ko gusana iki kiraro byatwaye ibihumbi bigera kuri 600 mu mafaranga y’u Rwanda. Asanga imbaraga z’abaturage mu kwishakamo ibisubizo iyo zikoreshejwe neza zifasha gukemura byinshi mu bibazo bitabaye ngombwa ko iteka bikorwa mu ngengo y’imari ya Leta.
Gitifu Mandera, asaba abaturage kumva ko ibisubizo bya byinshi mu bibazo biri hagati muribo, ko igihe cyose batekereje guhuriza hamwe imbaraga n’ubushobozi bakwiye kubikora ntawe basiganya kuko baba bikorera. Avuga ko aho batabashije ariho basaba izindi mbaraga z’ubuyobozi, aho gutekereza ko iteka no mubyo bishoboreye babitega Ingengo y’imari ya Leta kandi hari ibindi bikorwa bikomeye yagashyizwemo.
Munyeneza Theogene / intyoza.com


text:
Mu rwego rwo kwifatanya n’abantu benshi batuye mu bihugu bitandukanye ku isi mu gusengera amoko ataragerwaho n’ubutumwa bwiza, tugiye gusengera aba Mahar bo mu gihugu cy’ubuhinde.
Mahar ni abaturage 9.419.000 ururimi ruhurirwaho na benshi rwitwa Marathi, ibijyanye n’iyobokamana, Buddhism niyo ifite abayoboke benshi ku kigero cya 63.59% mu gihe Abakristu ari 0.13%
Uko babayeho:
Mu 1949, itegeko nshinga ry’Ubuhinde ryabuzanyaga ivangura ryakorerwaga rubanda rugufi r mu buhinde. ibi byakemuye ikibazo cy’abari mu cyiciro giciriritse.
Mu gihe cya revolution iyobowe na Ambedkar, abaturage ba Mahar batangiye kwimukira mumijyi bashaka akazi. Bakunze gukoreshwa mubikorwa gahoro gahoro nk’abakozi, abakozi ba gari ya moshi, bisi ,abatwara amakamyo, nibindi.
Mu cyaro, bamwe mu baturage ba Mahar ni abahinzi icyakora abaturage ba Mahar , hari igihe babujijwe kubona uburenganzira ku butaka.
Ibyo bizera:
Mahar ni Abahindu. Bizera imana nyinshi z’Abahindu hamwe n’izunguruka ryongeye kuvuka bishingiye ku bikorwa byabo byiza. Mahar nayo ifite abayisilamu bake. Mahari nabo bamenye ubutumwa bwiza, cyane cyane mu gihe cy’impinduramatwara mu mibereho ahagana mu 1960. Ibyo byatumye haboneka umubare muto w’abakristu muri Mahar.
Ibyo bakeneye:
Kubera ivangura ryabo kandi rihoraho, abaturage ba Mahar bahura nintambara itoroshye mubuzima bwa buri munsi. Benshi baharanira kubona ibikenewe byose mubuzima. Abaturage ba Mahar bakeneye ubutabera bw’ubukungu n’imibereho, kugira ngo batere imbere. Byongeye kandi, bakeneye ububyutse bwo mu mwuka.
Ibyifuzo byo gusengera:
Gusengera ibyanditswe byera kuri Mahar mu Buhinde.
Gusenga kugirango Imana itangire ubutabera bwunga hagati yabaturage ba Mahar, haba mubuzima ndetse no mubukungu.
gusenga kugirango Imana izamure abamisiyoneri bafite umutima kubantu ba Mahar
gusenga kugira ngo Imana yoroshye imitima yabaturage ba Mahar bakakira Ubutumwa bwiza.
Gusenga kugirango Imana irinde abakristu ba Mahar itotezwa.
Source: Joshua project.net


text:
Claudine Giramahoro ni umuhanzikazi ukora indirimbo zo kuramya no guhimbaza watangiriye uyu murimo mu karere ka Nyamasheke mu mwaka wa 2009.
Giramahoro Claudine yakunzwe cyane mu ndirimbo zitandukanye zirimo Bene Data, Iminsi iba myinshi n’izindi nyinshi. Amaze igihe kinini asohora indirimbo zitandukanye zo kuramya no guhimbaza Imana. Kuri ubu ageze kure imyiteguro y’igitaramo cyo gushima Imana yatumiyemo abahanzi bakomeye mu ndirimbo zo kuramya no guhimbaza.
Giramahoro Claudine
Abahanzi yatumiye ni Thatien Titus, Uzayisenga Isaie bose bakomoka mu karere ka Nyamasheke ndetse n’umuramyi Prosper Nkomezi ukunzwe cyane muri iyi minsi. Uretse kandi aba bahanzi hateganinyijwe n’amakorari atandukanye arimo Korari Narada, korari Ibyiringiro, Harvests Choir n’izindi.
Claudine Giramahor yavuze ko yateguye iki gitaramo mu rwego
rwo gushimira Imana ku mirimo n’ibitangaza yakoze ku buzima bwe ariko kandi
yanakoreye bantu muri rusange yaba abakunda ibihangano bye n’abandi ku giti
cyabo. Akomeza avuga ko yateguye bihagije bityo ko abazitabira bazahembka
bakongera kwibuka no gushimishwa n’ineza y’Imana binyuze mu bihangano
by’abahanzi n’amakorari yatumiwe muri iki gitaramo.
Ni igitaramo
kizaba kuri cyumweru tariki ya 24 Gashyantare 2019, guhera saa saba
z’amanywa ku itorero Methodiste Libre
Kicukiro ndetse kwinjira akaba ari ubuntu kuri buri wese.


text: Ntimugashakire ubukungu hano mu nsi, aho udusimba n’imungu byonona, aho abajura baca ibyuho bakiba. Ahubwo mwizigamire ubukungu mu ijuru, aho udusimba n’imungu bitonona, aho abajura badaca ibyuho ngo bibe. Kuko, aho ubukungu bwawe buri, ni ho n’umutima wawe uzaba uri. Itara ry’umubiri ni ijisho. Niba rero ijisho ryawe ridafite inenge, umubiri wawe wose uzamurikirwa. Naho niba ijisho ryawe ari ribi, umubiri wawe wose uzaba mu mwijima. Noneho se, niba urumuri rukurimo ruhindutse umwijima, uwo mwijima uzangana iki!


text:
12 / 10F-TG Pompe ya kaburimbo yo gutwara amabuye
Ibicuruzwa birambuye
Ibikoresho
Ibicuruzwa
12x10F-TG Amashanyarazini icyiciro kimwe, icyuma kimwe, centrifugal horizontal pompe itwarwa na moteri ya moteri yamashanyarazi.Inzira nini itemba yemerera ibice binini binini, hamwe nibyiza byo gukora neza, kwambara birwanya, umuyoboro mugari, ubushobozi bwiza bwa NPSH, imikorere ihamye, guterana byoroshye, Ahantu hasohokera hashobora guhindurwa muburyo ubwo aribwo bwose, Nibisanzwe byisi yo gucukura, amabuye Cyangwa Ingano nini ya Porogaramu.
Ibiranga Ibishushanyo
• Moderi nziza ya hydraulic, CAD 3D igishushanyo, gukora neza no kuzigama ingufu zigaragara.
• Ubujyakuzimu bunini bwo gucukura, ubwinshi bwibyondo byo gutobora, pompe nziza NPSH hamwe nubushobozi bukomeye bwo guterura.
• Gukomera cyane-gushira, pompe yo gutobora irashobora guhora isohora amabuye, ubutaka bwa plastike ndende, nibindi.
• Gukoresha byinshi, pompe yumucanga irashobora gukoreshwa muburyo butandukanye bwubutaka.
Pompe ya TG irashobora guhuzwa neza na moteri yamashanyarazi cyangwa moteri ya mazutu.
• Imashini ya pompe ya TG ni 3 cyangwa 5 kubice binini bitanga.
• Gutakaza hydraulic nkeya, gukora neza no gukoresha amavuta make.
• Gukora neza, kunyeganyega gake, urusaku ruke.
• Byoroshye kandi byizewe, byoroshye gusenya & guterana, kubungabunga neza.
• Ikidodo cyizewe nta kumeneka.
Ubuzima burebure bwo gukora ibice byo kwambara.
12 / 10F G.Amashanyarazis Ibipimo by'imikorere
12x10F-TG Amashanyarazi ya pompe
• Ibyanjye: Pompe yumukara wumukara, udafite ferrous pompe yubwoko bwose bwibintu hamwe nubudozi bitanga.
• Metallurgie: Gutwara ibintu bitandukanye byo gukora aluminium cyangwa ibyuma.
• Amakara: Gucukura amakara, gukaraba hamwe no gutwara amakara atandukanye.
• Amashanyarazi: Kuraho ivu ryamashanyarazi, gukaraba ivu, imyanda itandukanye cyangwa gutwara ivu.
• Ibikoresho byubwubatsi: Gutwara ibyondo bitandukanye byumucanga (nka sima ya sima).
• Imiti: Ifumbire ya fosifati cyangwa uruganda rwifumbire ya potasike itwara ibintu bitandukanye.
• Kubungabunga amazi: Ikiyaga, imigezi yinzuzi, ubutayu, grit, Ibumba ryinshi rya pulasitike Umurongo wo gutwara abantu.
Icyitonderwa:
12 × 10 F-TG pompe ya kaburimbo nibisigara bisimburana gusa na Warman®12 × 10 Amapompe ya kaburimbo ya FG.
TH Cantilevered, Horizontal, Centrifugal Slurry Pump Ibikoresho:


text:
Live: Kurikirana igitaramo cya Hillsong London na benjamin dube
Amarira abaye menshi ubwo Irene yasezeraga kuri Vestine na Dorcas
Baca umugani mu Kinyarwanda ngo ‘amarira y’umugabo atemba ajya mu nda’ ariko iyo mu nda huzuye hari ubwo amarira asendera akameneka hanze. Ibi nibyo byabaye ku mugabo witwa Murindahabi Irène, umuyobozi wa MIE ubwo yasezeraga kuri Vestine na Dorcas, abahanzi bakiri bato afasha, baririmba indirimbo zo kuramya no guhimbaza Imana, ubwo bari basubiye ku masomo.
Iki kiganiro cyakomeje kurangwa n’ikiniga ndetse n’amarira kuri bose, dore ko Vestine na Dorcas batiga ku bigo bimwe. Bityo byari bigoye kugira ngo aba bombi basezeranehoariko byabaye ngombwa kubera ko nt’ayandi mahitamo bari bafite. Icyakora mbere yo gusezeranaho buri umwe yahaye mugenzi we inama.
Vestine yabwiye Dorcas ati:
“Urabona ko usigaye hano ku ishuli, bityo ndakugira inama yo kwiga neza ukazatsinda nk’uko natsinze, dore ko ugeze mu mwaka utoroshye na gato. Ikindi kandi uramenye ntuzibagirwe gusenga kuko ari byo bizakugeza ku cyo ushaka cyose.”
Vestine yakomeje agira inama murumuna we Dorcas ati:
” Ndabizi ko usanzwe uzi guca bugufi ariko uzarenzeho kuko iyo wicishije bugufi Imana igushyira hejuru, ariko uwishyize hejuru Imucisha bugufi.”
Mu Kinyarwanda kandi baca umugani ngo “igi ryahannye inyoni”, bityo na Dorcas nawe yagiriye inama mukuru we agira ati:
“Mukuru wanjye nawe ku masomo ugiyemo uzirinde guta igihe ahubwo uzaharanire kugikoresha neza. Ikindi uko kwiga ari uguhozaho umenye ko no gusenga ari uguhozaho. Nasoza nkubwira ngo uzaharanire kuba uwo uri we wirinde ikigare, kugira ngo imyitwarire yawe izase n’ibyo uririmba.”
Muri iki kiganiro cyasojwe n’isengesho, Vestine na Dorcas basabye abakunzi babo kubasengera kugira ngo Imana ikomeze ibahe kugira ubuzima bwiza. Basoje babwira abakunzi babo kandi kwitegura indirimbo bagiye gushyira hanze vuba bise ‘Si Bayari.’


text:
Bamwe muri aba baturage babwiye BTN ko bugarijwe n’abajura babibira ibintu birimo n’amatungo. Inka bazambika bote kugira ngo hatagira umenya aho zanyujijwe.
Aba baturage bavuga ko aba bajura bamaze kubahombya cyane bakaboneraho gusaba inzego zibishinzwe gukaza umutekano kugira ngo badakomeza kubacucura ibyabo.
Umwe yagize ati “Ni ibisambo biba byarananiranye noneho byagera nijoro bikajya kwiba inka bikajya kuzibagira mu bihuru no mu mashyamba. Hari ukuntu ibisambo biza mu kiraro bikayambika bote inka yagenda ukajya ubona ari bote zagiye zihakandagira.”
Yongeyeho ko aba bajura inka baziba baziziritse umugozi banyujije mu kanwa ku buryo itabasha kwabira.
Undi muturage yagize ati “Buri munsi niba nshyize isafuriya hasi barayiba iyo nshyize intebe hanze barayiba, Hari igihe nari ndyamye baraza barafungura ibintu byose barabyiba nongera gutangirira kuri zero.”
Yongeyeho ko ababiba nta kintu basiga inyuma, aboneraho gusaba inzego zibishinzwe kubarwanya kuko bamaze kubasubiza inyuma.
Umunyamabanga Nshingwabikorwa w’Umurenge wa Rubavu, Blaise Harerimana, avuga ko ku bufatanye n’inzego z’umutekano batangiye gufata abo bajura.
Yagize ati “Ibikorwa byo gufata abajura no kubaca intege byo birakomeje, ni ukuvuga hari ibyakozwe kuko habaho ubufatanye bw’inzego zishinzwe umutekano n’ubuyobozi ku buryo abakekwa muri ibyo bibazo bafatwa. Ngira ngo abajura bo baba bahari ariko n’uburyo bwo kubarwanya burahari ku rwego ruri hejuru.”
Harerimana yongeyeho ko bazakomeza gufata abajura aho bagaragaye asaba abaturage kujya batanga amakuru kugira ngo bafatanye gucyemura icyo kibazo.


text: Twibwira ko abakiriya batekereza, byihutirwa gukora mugihe cyinyungu zumuguzi wibitekerezo, bituma habaho ubuziranenge bwiza, ibiciro byo gutunganya ibiciro, ibiciro birumvikana, byatsindiye abaguzi bashya nabakera inkunga no kwemeza Record Icyubahiro,Imashini yubusa, Cnc Imashini yo gutema zahabu, Imashini myinshi irambirana,Cylinder Boring Imashini.Intego nyamukuru yikigo cyacu nukubaho kwibuka gushimishije kubakiriya bose, no gushiraho umubano muremure wubucuruzi nabaguzi nabakoresha kwisi yose.Ibicuruzwa bizatanga ku isi yose, nk'Uburayi, Amerika, Ositaraliya, Uzubekisitani, Istanbul, Maleziya, Irilande.Twohereje ibicuruzwa byacu ku isi yose, cyane cyane Amerika n'ibihugu by'i Burayi.Byongeye kandi, ibicuruzwa byacu byose bikozwe mubikoresho bigezweho hamwe nuburyo bukomeye bwa QC kugirango tumenye neza.Niba ushishikajwe nibicuruzwa byacu, nyamuneka ntutindiganye kutwandikira.Tuzagerageza uko dushoboye kugirango duhuze ibyo ukeneye.


text:
Ubushakashatsi bwerekanye ingaruka za Covid-19 ku mashuri yo mu Rwanda
Ubwo icyorezo cya Covid-19 cyakazaga umurego, amashuri hirya no hino ku Isi yarafunzwe ku buryo abasesenguzi, abashakashatsi n’abarimu batangaga umuburo ko abanyeshuri benshi mu bihugu bikennye bashobora kudasubira mu ishuri.
Nibura abarenga miliyoni 10 bari mu kigero cyo kwiga bari bafite ibyago byo kuva mu ishuri ku isi yose by’umwihariko abo mu miryango ikennye n’abana b’abakobwa.
Inyigo nshya yakorewe mu mashuri yisumbuye 358 mu Rwanda, mbere na nyuma y’uko afungwa, yerekanye ko ubwo amashuri yongeraga gufungura umubare w’abana biga wiyongereye kuko hari abari basanzwe biga basubiye ku ishuri n’abandi bashya batangiye.
Iyi nyigo yakozwe n’abashakashatsi bo muri Kaminuza ya Cambridge n’abo mu kigo ‘Laterite’. Prof Pauline Rose, yavuze ko bigendanye n’ubukana bw’ingaruka za Covid-19, bitari kuba bitunguranye iyo nibura kimwe cya kabiri cy’abana bava mu ishuri, icyakora ngo uko ikibazo cyari cyitezwe si ko byagenze.
Yakomeje avuga ko icyo kwishimira ari uko amashuri yongereye gufungura ariko bikenewe gukurikirana ko nta bana baba barataye amashuri.
Mu Rwanda amashuri yafunzwe muri Werurwe 2020 kugeza mu Ugushyingo abanyeshuri bari mu rugo. Ubu bushakashatsi bwerekanye ko nyuma yo gufungura amashuri abatangira mu mwaka wa mbere n’uwa kane w’amashuri yisumbuye biyongereye.
Mu mwaka wa mbere w’amashuri yisumbuye biyongereyeho 7% naho mu mwaka wa kane biyongeraho 11% muri Gashyantare 2021. Mu yindi myaka imibare yagumye ku rugero rumwe.
Icy’ingenzi cyakozwe ni uko Ikigo cy’Igihugu gishinzwe Uburezi (REB) cyafashe icyemezo cy’uko abanyeshuri bose baguma mu mwaka bigagamo mbere y’uko amashuri afungwa.
Ubwiyongere mu mwaka wa mbere n’uwa kane w’amashuri yisumbuye buturuka ku bari baravuye mu ishuri bongeye kurisubiramo muri Gashyantare 2021.
Abashakashatsi kandi bagendeye ku mpagararizi y’abanyeshuri 2800 bo mu mwaka wa gatatu w’amashuri yisumbuye bakurikiranye kugeza muri Gicurasi 2021, basanze hari bamwe bari baratangiye kuva mu ishuri kuko 89% bya bariya banyeshuri ari bo bigaga kugeza kiriya gihe.
Umushakashatsi muri Laterite, Mico Rudasingwa, yasobanuye ko akenshi abana bageze mu gihe cy’ubugimbi n’ubwangavu baturuka mu miryango ikennye baba bafite ibyago byinshi byo kuva mu ishuri kugira ngo bajye gukorera amafaranga afasha imiryango yabo.
Ubu bushakashatsi kandi bwanakusanyije amakuru y’abarimu 1700 bigisha amasomo y’ubumenyi, ikoranabuhanga, imibare na engineering (STEM), mbere na nyuma yo gufunga amashuri. Nibura 94% by’aba barimu basubiye kwigisha mu ntangiriro za 2021.


text:
Ku Cyumweru tariki 11 Nzeri 2022, i Nyanza mu Karere ka Kicukiro hatashywe ku mugaragaro Ubusitani bw’Urwibutso, bwitezweho kuzafasha Abanyarwanda kuzirikana amateka banyuzemo no kuba imfashanyigisho ku bashaka kumenya aya Jenoside yakorewe Abatutsi mu 1994.
Ubu busitani bwubatse kuri hegitari hafi eshatu bugizwe n’ibice 15 by’ingenzi byose byerekana ubuzima Abatutsi babayemo mu 1994 ubwo bahigwaga.
Igice cya mbere kigize ubu busitani ni icyiswe ‘Ubusitani bwumye’, kirimo amabuye ahagarariye abarenga miliyoni bishwe muri Jenoside ndetse n’ubwoko bw’ibiti bumera mu butayu, buhagarariye Ingabo zahoze ari iza RPA zanze kureberera zigahaguruka zikarwanya Jenoside nubwo byari bikomeye.


text:
Nyagatare: Abatuye ahitwa Shimwapolo bubakiwe isoko rya kijyambere
Abaturage b’Umudugudu wa Nkoma ya kabiri (Shimwapolo), Akagari ka Nyamirama, Umurenge wa Karangazi, barishimira ko babonye isoko rya kijyambere kuko ibicuruzwa byabo bitazongera kunyagirwa.
Babitangaje tariki ya 21 Ukwakira 2022, ubwo bashyikirizwaga isoko bubakiwe rifite agaciro ka Miliyoni 38 z’amafaranga y’u Rwanda.
Ryubatswe ku nkunga y’Urwego rw’Igihugu rushinzwe Iterambere (RDB), ku nyungu zakomotse ku bukerarugendo ku baturiye Pariki y’Akagera.
Uyu Mudugudu watuwe muri 2012, utuzwamo Abanyarwanda baturutse mu Mirenge itandukanye y’Akarere ka Nyagatare batagiraga ubutaka ari na yo mpamvu bawise Shimwapolo (Shimwa Paul) mu rwego rwo gushimira Umukuru w’Igihugu wabahaye ubutaka batagiraga.
N’uyu munsi bamwe ntibakunda gukoresha izina ryawo risanzwe rya Nkoma ya kabiri ahubwo usanga bavuga iryo bahahaye ubwabo mu rwego rwo guha agaciro uwabahaye imibereho myiza (ubutaka).
Umwe mu bahatuye witwa Nsabimana Jean de Dieu avuga ko n’ubwo Leta yanze guhindura izina ry’Umudugudu bo barifite nka santere ntoya ihari kandi batifuza uwarihindura.
Ati “Ni nde utashima uwahaye umuntu isambu? Utarayibonye yabonye aho akorera, undi abona aho ahahira cyangwa apagasiriza. Badukundiye izina ryahinduka tukitura umubyeyi wacu waduhaye imibereho.”
Uyu Mudugudu wegereye neza Ikigo cya gisirikare cya Gabiro ndetse na Pariki y’Akagera kandi utuwe n’abantu benshi kubera ubutaka bwaho bwera cyane ku buryo wabaye nka santere y’ubucuruzi.
Ku nyungu z’ibikomoka ku bukerarugendo, hubatswe isoko mu rwego rwo gufasha abacuruza ibiribwa kubona aho bakorera hatanyagirwa.
Mbere aba baturage cyane abacuruza ibiribwa batandikaga hasi imvura yagwa bimwe bikangirika bagahura n’igihombo.
Hashize amezi atandatu RDB ibubakiye isoko ritwikiriye ku buryo abacuruzi b’ibiribwa n’imyambaro byabashimishije.
Kuba babonye isoko ryubakiye, Nsabimana avuga ko ari andi mahirwe akomeye cyane ku buryo ibihombo bahuraga na byo bivuyeho.
Agira ati “Mbere twacururizaga ahadatwikiriye imvura yagwa tukirukankira mu mazu atari ayacu, abandi ibicuruzwa bikanyagirwa ariko ubu twabonye ahatwikiriye, ucuruza afite umutekano w’ibicuruzwa bye ndetse n’umuguzi abonye aho ahahira kandi atanyagiwe.”
Isoko rya Nkoma ya kabiri rifite ubushobozi bwo kwakira abacuruza ibiribwa n’imyambaro 80 ariko ubu abacuruzi 40 bakaba ari bo batangiranye n’isoko.
MENYA UMWANDITSI
Umunyamakuru wa Kigali Today/KT Radio
@ SEBASAZAGEmman1


text:
Guverinoma y’u Rwanda yahagaritse gahunda yo kwimura abanyeshuri batatsinze
Guverinoma y’u Rwanda yatangiye gushyira mu bikorwa gahunda yo guhagarika umuco wo kwimura abanyeshuri batatsinze byamenyerewe nka “promotion automatique/automatic promotion”, aho kuri ubu umwarimu uzagerageza kubikora azajya abiryozwa.
Guhagarika uwo muco byatangiye gushyirwamo ingufu nyuma y’Umwiherero wa 17 w’Abayobozi wabaye tariki ya 16 -19 Gashyantare 2020, wanzuye “guhagarika umuco wo kwimura abanyeshuri batatsinze (automatic promotion) hagamijwe kwimakaza ireme ry’uburezi.”
Minisiteri y’Uburezi yahise iha amabwirizaibigo by’amashuri ko mu mwaka wa mbere, uwa kabiri n’uwa gatatu w’amashuri abanza, umwana agomba kwimurwa ari uko azi gusoma neza, kwandika no kubara hashingiwe ku biteganywa n’integanyanyigisho zo muri icyo kigero k’imyigire n’imyigishirize.
Mu kiciro cya mbere cy’amashuri abanza, gusibiza abanyeshuri bisigaye bikorwa n’akanama gashinzwe gusibiza, kwimura no kwirukana gashingiye kuri raporo yatanzwe n’umwarimu.
Mu gihe umunyeshuri asibiye, urwego rwafashe icyo kemezo, rugaragaza impamvu kandi rugafata ingamba zihamye zatuma arushaho gukora neza mu mwaka w’amashuri ukurikiraho.
Muri icyo kiciro, umwana yirukanwa ari uko afite imyitwarire mibi itatuma akomeza kwigana n’abandi.
Mu kiciro cya kabiri cy’amashuri abanza, mu gihe umunyeshuri arangije umwaka wa gatandatu w’amashuri abanza ntashobore gutsinda ikizamini cya Leta, ahabwa amahirwe yo gusibira kugira ngo azashobore gukora neza mu mwaka ukurikira.
Mu kiganiro Minisitiri w’Uburezi Dr. Valentine Uwamariya yagiranye n’abanyamakuru ku wa Gatanu, yatangaje ko guhagarika uwo muco byitezweho kuzamura imyigire y’umunyeshuri n’ireme ry’uburezi muri rusange.
Yakomeje agira ati: “Niba mwarimu afite ishuri abasha gucunga neza, afite n’ibikoresho bya ngombwa ni gute yasobanura uburyo yimuye umunyeshuri nta bumenyi afite? Bizaba ngombwa ko umwarimu wabikoze abazwa impamvu umunyeshuri yimurwa nta bumenyi buhagije afite.”
Gahunda yo kwimura abanyeshuri mu buryo bwa rusange yemejwe mu mwaka wa 2001 ubwo Guverinoma y’u Rwanda yageragezaga guhangana n’ikibazo cy’abana bata ishuri, hagamijwe kwimakaza gahunda y’uburezi kuri bose.
Mu myaka igera kuri 19 ishize, hari bimwe mu byo iyo gahunda yafashije kuko umubare w’abata ishuri waragabanyutse cyane, hasigara ikibazo cy’uko abana benshi bagiye bavugwaho kuba barangiza n’amashuri abanza bakemererwa kwiga ayisumbuye badafite ubumenyi buhagije, bityo ireme ry’uburezi rihazaharira.
Minisitiri Dr. Uwamariya yatangaje ko ibyumba by’amashuri 22,505 byatangijwe kubakwa ku mugaragaro mu Gihugu hose ku wa Gatandatu tariki ya 20 Kamena 2020, bigiye gufasha mu kugabanya umubare w’abanyeshuri umwarimu ashinzwe gukurikirana, bihe abanyeshuri amahirwe yo kubona ubumenyi buhagije.
Ibyo byumba by’amashuri bizajyanirana no kwinjiza mu mwuga abarimu bashya 29,000 bazatangirana n’itangira ry’umwaka w’amashuri muri Nzeri 2020.
Gahunda yo kwimura abanyeshuri mu buryo bwa rusange yemejwe mu mwaka wa 2001 ubwo Guverinoma y’u Rwanda yageragezaga guhangana n’ikibazo cy’abana bata ishuri, hagamijwe kwimakaza gahunda y’uburezi kuri bose.
Mu myaka igera kuri 19 ishize, hari bimwe mu byo iyo gahunda yafashije kuko umubare w’abata ishuri waragabanyutse cyane, hasigara ikibazo cy’uko abana benshi bagiye bavugwaho kuba barangiza n’amashuri abanza bakemererwa kwiga ayisumbuye badafite ubumenyi buhagije, bityo ireme ry’uburezi rihazaharira.
Minisitiri Dr. Uwamariya yatangaje ko ibyumba by’amashuri 22,505 byatangijwe kubakwa ku mugaragaro mu Gihugu hose ku wa Gatandatu tariki ya 20 Kamena 2020, bigiye gufasha mu kugabanya umubare w’abanyeshuri umwarimu ashinzwe gukurikirana, bihe abanyeshuri amahirwe yo kubona ubumenyi buhagije.
Ibyo byumba by’amashuri bizajyanirana no kwinjiza mu mwuga abarimu bashya 29,000 bazatangirana n’itangira ry’umwaka w’amashuri muri Nzeri 2020.
MUHABURA.RW


text:
Impamvu y’Ubuhanuzi.
Hits: 30
Imwe mu mpamvu zituma habaho ubuhanuzi,icya mbere ni uko hariho Imana yo mu ijuru,icya (2);ni uko hariho abantu bubaha Imana kuburyo ntacyo ishobora gukora itababwiye,ariko abantu benshi bikundira ubuhanuzi bujyanye n’imigisha gusa,nyamara witegereje neza ibihanurwa byose wasanga ar’umugisha kuko Imana iburira abantu bayo kugirango bamenye ibihe aho bigeze.
Niba bishoboka ko,umenya aho ibihe bigeze mu gihe abandi baba bagenda nk’impumyi!ntamugisha urenze uwo,ariko kubera ko haba hariho zimwe munyungu zabantu kugiti cyabo zibangamirwa n’ubuhanuzi,usanga abo bahanuzi bamererwa nabi cyane kuburyo utarebye neza ahita yicwa.
Impamvu nyamukuru usanga,ar’uko satani yanga ubuhanuzi cyane kuko iyo ubuhanuzi busohotse bw’ukuri,imiorere yabadaimoni ihita icika integer!kuko abantu bahita bishingikiriza ku Mana,akaba ariyo mpamvu inshuro nyinshi uzasanga ubuhanuzi busa naho bufite icyo bupfana na politike kuko ubuhanuzi bwibanda kubuzima bw’abantu cyane kuko arabantu b’Uwiteka kandi abo bantu bakaba bayoborwa na politike yabana baa’bantu.
Ibyo rero leta ibigenderaho kugirango ibashe kubona ibirego irega abahanuzi cyane ko inakoresha bamwe mu biyita abakozi b’Imana usanga bivanga na politike aho kunyurwa n’umurimo Uwiteka aba yarabahaye,usibye ko utanamenya ko Imana yabahamagaye kuko akenshi usanga nta nibimenyetso bigaragaza ko bahamagawe.
Kuko Umuntu wahamagawe n’Imana atinya Imana akanayubaha,ndetse arangwa n’impano y’Imana ikamukoresha ibimenyetso nibitangaza atarinze kubyikanira cyangw ango akoreshe ubwenge bw’abana bab’abantu,kuburyo bigaragarira buri wese yuko ar’umukozi w’Imana nta gushidikanya.
Ibyo rero satani yarabivanze yizanira abantu bahanura ibyiza gusa,amafaranga,kujya America cyangwa mu Burayi,akazi keza kurongorwa n’umukire cyangwa wize ugasanga abantu barabeshyera Imana ko yavuze nyamara itarigeze inavuga,wareba ubuzima bw’uwo uhanura cyangwa uhanurirwa ugasanga harimo tena?.
Ariko ibyo byose Imana imaze kubirambirwa niyompamvu yahagurukije insuzugurwa kugirango ikoze isoni abiyita abakomeye bityo bimenyekana ko mu ijuru har’Imana,Uwiteka abiteho kandi abagirire neza murusheho gushaka mu maso hayo kuko igihe ari cyigufi cyane ngo Umwami Yesu agaruke.


text:
Rosemary Mbabazi usanzwe ari Minisitiri w’umuco avuga ko urubyiruko rw’ubu rwagombye kumenya ko ibyiza rubona biri mu Rwanda rw’ubu atari ko byahoze. Ngo kera ibintu byari...
Abayobozi mu nzego za kidini batandukanye kandi baturutse mu madini atandukanye bateranye bakora amasengesho yo gusabira amahoro Repubulika ya Demukarasi ya Congo, cyane cyane uburasirazuba bw’iki...
Vincent Munyeshyaka uyobora Ikigega gitera inkunga imishinga kitwa Business Development Fund, BDF, yabwiye urubyiruko rwo mu muryango FPR –Inkotanyi mu Karere ka Gasabo ko nirwaka inkunga...
Abanyamuryango ba FPR-Inkotanyi bamaze gukusanya igice cya mbere y’ingengo y’imari yose hamwe ya Miliyari Frw 2 izakoreshwa mu kubaka icyicaro cy’uyu Muryango mu Ntara y’i Burasirazuba....
Mu rugamba rwo kubohora u Rwanda, buri wese m Nkotanyi yakoze ibyo yari ashinzwe ndetse hari n’ubwo yakoraga n’ibirenze ibyo ashinzwe, intego ari uko hatagira igice...
[wp-rss-aggregator]


text:
Inyigisho yo ku cyumweru cya 26 gisanzwe, C, ku wa 25 Nzeli 2016
Amasomo: Am 6,1ª.4-7; Za 145; 1 Tim 6,11-16; Lk 16,19-31
Ntugasabe uwo wimye; ntukime ibyiza uwaguhaye
Amasomo y’iki Cyumweru cya 25, by’umwihariko irya mbere n’Ivanjili aradushishikariza kurwanya akarengane no guharanira gusaranganya mu rukundo ibyiza Imana yaduhaye.
Umuntu yakeka ko abigwizaho imitungo cyangwa abanyamaboko bashyikiriye imaragahinda!
Mu isomo rya mbere, umuhanuzi Amosi aratwereka umudabagiro w’abategetsi b’Abayisiraheli. Abo bashumba n’abakuru b’i Siyoni barakize. Amosi avuga ukuntu bahezwe ukumva rwose nawe ubaye nka bo, waba wituriye mu bisubizo. Nawe se bahabwa imisoro n’abaturage, utawutanze agombe apfe! Baratengamaye (Amosi 6,1). Ntibarara bakumbagurika hasi nka ba nyagupfa; bo barara ku mariri akozwe mu mahembe y’inzovu (Am 6,4). Tuzi no muri iki gihe uburyo amahembe y’inzovu ari imari ihenze cyane, itigonderwa n’ubonetse wese! Bafite intebe ziteye ubwoba ku buryo umuntu azigaramamo akumva uko abaye. Bahora mu bitaramo, bizihiwe bacuranga! Bageze n’aho bategeka ko babacurangira Zaburi za Dawudi nk’aho ari Imana! Bigereranya n’Uhoraho, we ukwiye ibisingizo. Bo birira inyama z’ “amasugi” (zitandujwe n’ibyatsi bibi byo mu gasozi) z’intama n’inyana zikivuka! Abazi iby’imirire bemeza ko izi nyama ari nziza cyane ku buzima kuko zitagira cya kinure kibi gitera indwara bita mu gifransa kolesteroli. Mbese biyitaho ku buryo nta cyabahangara. Binywera kandi divayi imininnye neza. Ng’uyu umunezero! Bisiga amavuta y’agaciro maze uruhu rwabo rugahora ruyaga! Hehe n’amaga, amagaragamba n’imyate! Bariho rwose!
No mu ivanjili ni uko: Tubwiwe umugabo w’umukundu wambaraga bihenze cyane akarya by’agatangaza. Yari yaradamaraye, yarakize bimwe byibagiza gukinga! Yirindaga ko abantu b’abatindi nka Lazaro bamuzira mu nzu gusakuma ibyo mu ngarani z’iwe. Abo yabafataga nk’umwanda. Yewe n’imbwa zihunahuna yari yarazirukanye ahubwo zikarigata ibisebe bya Lazaro utarabashaga kwikoma isazi! Inzara yari yaramuhinarikiye aho atiyegura!
Urupfu ni icyita rusange ku bantu bose.
Ba batware, abashumba n’abami badamaraye mu gihe cya Amosi, baje gupfa nk’ibindi bihangange byose! Baguye iyo bajyanywe bunyago (Amosi 6,7). No mu Ivanjili twumvise ko wa mukene Lazaro ndetse n’umuherwe bapfuye. Ari umukire, ari umukene, bose barapfa. Ari uwica, ari uwicwa, bose bagira iherezo!
Iyo umukene ajya gusiga umukire, aramurinda, nyuma akamwanikira.
Twumvise ko bose bapfuye nk’uko twese bizatubaho! Umunsi uzatoranya abawe, Dawe uzatubabarire. N’ubwo urupfu rwabaye icyita rusange kuri bose, tuzatungurwa no kubona ibintu bihinduye isura, abakene bakanikira abakire! Kwa Amosi dusangamo ko ibyishimo by’abikungahaje hano ku isi byarangiranye n’urupfu rwabo mu bunyago! Iyo ukomeje gusoma icyo gitago usanga uburyo nyamara Uhoraho yakomeje kugoboka abayikeneye, bakayizirikaho. Mu Ivanjili na ho twumvise ko iby’umukungu byarangiranye no kumuhamba no kubabariya iyo mu nyenga! Nyamara Lazaro we, yarapfuye, arererezwa iyo mu Ijuru yibanira na Abrahamu, Se w’Abemera bose. Biratangaje: umukene wararamaga akareba umukire utamwitayeho, noneho ahinduye amateka! Nyuma y’urupfu, ni umukire wararamiraga uwahoze ari umukene! Ku bw’imanga ihari, abageze mu Ihirwe ry’ubukungu buhoraho nta cyo babasha kumarira abikururiye ububabare bw’iteka! Ahuuu! Harya ngo hari abahakana ko muntu atakwikuririra umuriro utazima? Imana ntiyawuremye, ariko kunangira kwa muntu byatumye, niba atisubiyeho, azaba mu bubabare bw’iteka.
Twakora iki ngo tuzarokoke?
Twemere kwinjira mu Muryango w’abana ba Abrahamu, ari wo Kiliziya, umuryango w’Imana n’abayemera. Twihatire gushakisha imibereho y’isi, gukira, ariko tubihuza no gusonzera Imana n’umukiro itanga. Twihatire gusaranganya ibyiza by’Imana n’abadafite nk’ibyo dufite. Ibyo Imana yaremye ni byinshi cyane. Tubisangiye, tukabisaranganya mu rukundo, twese twahembuka kandi ntibyashira. Ikibazo si ubwinshi bw’abantu, ku buryo umuntu yakenera kubagabanya cyangwa kubica. Ikibazo ni ubwikunde n’ukwikubira kwa bamwe, bikusanyirijeho ibyiza rusange bigenewe bose. Iyaba imbaraga z’umurengera zishyirwa mu kugabanya imbyaro zashyirwaga mu gusaranganya iby’isi mu rukundo n’ubutabera, iyi si yagira amahoro kandi buri wese agahembuka!
Twanzure: Nta kaga nko kwima uwaguhaye. Kwima Imana, kwanga gufasha abayo bababaye kandi ubishoboye, ni ukwikururira umuvumo. Ni ikimwaro kandi gusaba, no kurangamira uwo wimye! Bizagenda gute, nyuma y’ubu buzima igihe bamwe bazaba basaba Imana bimye? Hari uwagize ati: Ngaya usaba uwo yimye, nkaganya kandi uwima uwamuhaye!
Umubyeyi Bikira Mariya aduhakirwe, twisubireho, ntituzakorwe n’ikimwaro.
Padiri Théophile NIYONSENGA


text:
Imana burya ngo niyo mugenga wa byose ngo kandi izi ibyo yibwira kutugirira , Mutesi wakoze igihe kinini akazi k’ubuzunguzayi ndetse akaza no kujya acuibwa inage nabo bakoranaga ko ashaje atabona umugabo umukunda ngo babane Imana imwubakiye izuba riva.
Mutesi ngo yari yaragiye abwirwa ko atazigera abyara kuko ngo yari akuze ,yewe hari abamubwiraga ko ari mubi atabona umugabo , nyuma uyu mugore ubwo rimwe yarimo ataha avuye kwicururiza yaje guhura n’umu faransa warimo akora siporo amuguraho imbuto ariko mukugenda basanga baraturanye.
Uwo muzungu ngo yahise asaba Mutesi kujya mushyira buri gitondo imbuto ,mbere yuko azishyira abandi cyangwa azirirwana zikaba zakwicwa n’izuba akazizana zitakiri fresh neza, ibyo niko byaje kugenda kuko buri gitondo ariko uyu Mutesi yabikoraga .
Nyuma ngo haciyemo ukwezi , Uyu muzungu yaje gusaba Mutesi ko yamushingira iduka akajya akora ari ahantu hamwe aho kwirirwa yirukankana agataro ku mutwe, ibi niko byaje kugenda yamushingiye iduka rinini rwose ,ndetse ngo nyuma Uyu muzungu witwa Alexis yatangiye no kujya yishyurira Mutesi inzu.
Bidashyize kera Alexis yaje kubwira Mutesi ko amukunda kandi ko yifuza ko babyarana bakabana, Mutesi utarashiraga amacyenga yagize ngo arikubeshywa gusa nyuma aza kubona ko Alexis akomeje , hari mu mwaka wa 2019 ,aba baje no kujyana iwabo wa Alexis mu gihugu cy’Ubufaransa.
Aba bombi baje no kuva muri icyo gihugu biyemeje kubana ndetse ibirori bicye babikorera muri icyo gihugu ,mu gihe ibindi bagarutse babikorera mu Rwanda, kugeza ubu bombi bituriye mu gihugu cy’Ubufaransa.


text: Muri iyo minsi Mariya yarahagurutse agenda yihuta, ajya mu misozi miremire mu mugi wa Yuda, agera kwa Zakariya aramutsa Elizabeti, Nuko Elizabeti yumvise indamutso ya Mariya, umwana atwite yisimbiza mu nda, maze Elizabeti yuzura Roho Mutagatifu. Arangurura ijwi ati « Wahebuje abagore bose umugisha, n’Umwana utwite arasingizwa. Mbikesha iki kugira ngo nyina w’Umutegetsi wanjye angenderere? Dore mbaye ncyumva indamutso yawe, umwana yisimbagizanya ibyishimo mu nda yanjye. Urahirwa wowe wemeye ko ibyo watumweho na Nyagasani bizaba.» Nuko Mariya nawe aravuga ati «Umutima wanjye urasingiza Nyagasani, kandi uhimbajwe n’Imana Umukiza wanjye. Kuko yibutse umuja we utavugwaga; rwose kuva ubu amasekuruza yose azanyita umuhire. Ushoborabyose yankoreye ibitangaza, Izina rye ni ritagatifu. Impuhwe ze zisesekarizwa abamutinya bo mu bihe byose. Yagaragaje ububasha bw’amaboko ye atatanya abantu birata; yahanantuye abakomeye abakura ku ntebe zabo, maze akuza ab’intamenyekana; abashonje yabagwirije ibintu, abakungu abasezerera amara masa; yagobotse Israheli umugaragu we bityo yibuka impuhwe ze, nk’uko yari yarabibwiye abakurambere bacu, abigirira Abrahamu n’urubyaro rwe iteka.» Mariya yamaranye na Elizabeti nk’amezi atatu, abona gutaha.


text:
Burya bigora benshi kumenya niba bari mu urukundo nyakuri, rwa rukundo ruzira uburyarya rudaherekejwe n’izindi nyungu ,urukundo nyakuri ntacyo rutakora niyo byasaba kwitangira uwo rukunda.
Muri iyi minsi abantu besnhi bavuga ko urukundo nyakuri rutakibaho, ahubwo benshi bakemeza ko ibintu byose byabaye pilate cg fake harimo n’urukundo rw’iki gihe ruba ruherekejwe n’inyungu zitandukanye zishobora kuba amafaranga ndetse n’ibindi bintu bishobora kubyazwa amafaranga.
Ariko burya uramutse ugenzuye neza hari ibimenyetso byakwreka ko uri mu rukundo nyakuri rwa rukuri ruzira uburyarya, rwa rukundo rudategereje inyungu runaka ahubwo rushyingiye ku kuri no mu gukundana bya nyabyoi.
Dore ibimenyetso by’urukundo nyakuri
1.Urukundo rushingiye ku bwubuhane n’ubwuzuzanye:
Burya kubahana no kuzuzanya buri wese yabyisobanurira uko abishaka arko burya mu rukundo buri umwe agomba kubaha undi, akamubonamo agaciro kandi akumva ko atanamurusha agaciro ,buri wese akumva ko akeneye undi kandi ku kigero kingana.
Iyo mu rukundo urimo kwiyumva ko uri hejuru y’umukunzi wawe ,uba wibeshya kandi burya binatuma wima agaciro uwo ukunda, Ubaha uwo uknda by’ukuri nawe akubahe, kandi buri wese ye kwitwaza intege nke za mugenzi we ahubwo agerageze kuziba icyo cuho.
2.Urukundo rutega amatwi:
Gutega amatwi ni ikimeyetso cyuko uri uwagaciro n’uw’ingenzi mu buzima bwa mugenzi wawe, Gutega amatwi kandi ni impano nziza ushobora guha umukunzi kandi ikaba yanakomeza urukundo rwanyu ku buryo buhambaye.
Burya umuntu naba atagukunda by’ukur ,nta mwanya wo kumva utuntu duto twawe ahubwo muzajya muhuzwa na bimwe mwita ibikomeye gusa kandi uzabona bigaragara ko umwe muri mwe afite ubutware n’akaboko kanini kurusha undi.
3.Rwumva ikinyuranyo mu miterere n’imyumvire aho guharanira kuguhindura:
Burya umukunzi ugusaba guhinduka no kwitwara mu buryo budasanzwe akenshi bunakubangamiye, urwo rukundo si nyakuri, umuntu ugukunda by’ukuri yumva ko muri abantu babiri batandukanye mu myumvire kandi iryo tandukaniro rikaba ari ishyingiro ry’urukundo aho umwe yuzuza undi.
Burya mu rukundo ukwiye kwisanzura no kutabangamirwa, iyo watekereje na gato ko ubangamirwa burya urukundo ruba rwatangiye kugenda nabi.
4.Rushingiye ku kwizerana:
Urukundo nyakuri rushyingira ku cyizere utanapfa kwiyumvisha, aho rutagendera ku mabwire ahubwo byose bigashyingira ku guha icyizere gisesuye mugenzi wawe ,ntukwiye guha icyuho namba akanya na gato ko gushidikanya ku cyizere ufitiye umukunzi wawe kandi nawe hora umwereka ko uri umuntu wo kwizerwa.
Iyo icyizere cyabuze mu rukundo ,urukundo ruba rwapfuye, urukundo rwa nyarwo uzasanga rugizwe no kwizerana ku buryo busesuye.
5.Rushyingiye ku kuganira no gusangira amakuru:
Mu rukundo rw’ukuri nta kintu ukinga umukunzi wawe ,ibanga ryose mukwiye kurisangira ,byaba ibyiza cg ibibi byose mu bisangire ku buryo bungana ,mu buzima guhanahana amakuru ,kuganira nibyo byubaka umubano urambye.
Burya no mu rugo iyo umugore n’umugabo bataganira ngo bashyire hamwe ,basangire n’amakuru nabo bahora mu makimbirane.
6.Iyo uri kumwe n’umuntu ukunda by’ukuri wumva umeze nkuri muri paradizo:
Burya umuntu ukunda by’ukuri, iyo muri kumwe uba wumva nta byishimo byaruta ibyo, uba wumva buri munota na buri segonda mu marana ari umugisha n’impano y’agaciro yaguhaye, burya urukuno ruryoha bitewe nuwo mwanya muhanahana kandi rukarushaho gusagamba kubera kumarana umwanya munini.
Iyo wumva utifuza kumarana umwanya munini n’umkunzi wawe, uba urimo kumujya kure kandi urukundo rwanyu ruba rurushaho kugenda rubasiga ,ndavuga rwangirika.
7.Kwiyunga no gukemura amakimbira mu bwubahane:
Burya ntazibana zidakomanye amahembe, uburyo mwiyunga nyuma yo gushwana nibyo bigaragaza ko mukundana by’ukuri, burya mubanye mu byishimo gusa biragoye ko wamenya ko umukunzi agukunda by’ukuri.
Uburyo mukemura amakimbirane mwagiranye, mu bwubahane nibyo biranga ko mufutanye rwa rukundo ruzira imbereka .
8.Rudashyingiye ku kintu runaka:
Burya nibakubaza bati ukundira runaka iki ? ukakibura kandi ukumva umukunda cyane, iki kizaba ari ikimenyetso cyuko urukundo rwawe ari nyakuri, ari rwa rukundo rutagira ikintu namba rushyingiye.
Gushyingira ku kintu runaka mbere yo gukunda umuntu bituma iyo kivuyeho ubaho utishimye cg mukaba mwanatandukana nabi, ari nako muterana ibikomere.
Urukundo nyakuri rurangwa niki?
Burya bigora benshi kumenya niba bari mu urukundo nyakuri, rwa rukundo ruzira uburyarya rudaherekejwe n’izindi nyungu ,urukundo nyakuri ntacyo rutakora niyo byasaba kwitangira uwo rukunda.


text:
Abanyarwanda barasabwa kudatererana abafite uburwayi bwo mu mutwe
U Rwanda rwifatanyije n’Isi kwizihiza umunsi wahariwe ubuzima bwo mu mutwe uba tariki ya 27 Ukwakira, Abanyarwanda bahamagarirwa kugira uruhare mu kubungabunga ubuzima bwo mu mutwe, cyane cyane ababyeyi basabwa gufasha abana kwigirira icyizere, kumva bafite agaciro no kwiyakira bityo bakagira ubuzima bwiza bwo mu mutwe.
Ni umunsi ubaye Leta y’u Rwanda yarashyizeho ubuvuzi bw’ibanze ku bafite uburwayi bwo mu mutwe, kuva mu bitaro by’uturere kugera ku bigo nderabuzima.
Impuguke zivuga ko ubuzima bwo mu mutwe butuma umuntu atandukanya imikorere n’imitekerereze n’undi, umuntu wagize uburwayi bwo mu mutwe buboneka mu gihe yagize impinduka z’imitekerereze, imikorere n’imyitwarire, kuko akora ibitandukanye n’ibyo asanzwe akora, icyakora ngo igisubizo si ukumutererana ahubwo ni ukumuba hafi kuko avurwa kandi agakira.
Umwe mu bagize uburwayi bwo mu mutwe akavurwa agakira, avuga ko babanje kumujyanwa mu nsengero byitwa amadayimoni, ubundi bamujyana mu Kinyarwanda ariko gutinda kujyanwa kwa muganga bigatuma uburwayi burushaho kwiyongera.
Ati “Nafashwe n’uburwayi bwo mu mutwe niga mu mashuri abanza banjyana mu Kinyarwanda bampa imiti biroroha, ariko ndangije Kaminuza nongeye kugira ibibazo ndetse naba ndi mu kazi kakazamba, uko bagiye bansengera banjyana mu Kinyarwanda byarorohaga ariko ntibikire, kugeza umuryango ubonye ko amafaranga abashizeho banjyana kwa muganga. Ubu narakize sinkigira ikibazo.”
Iyakaremye Jean Claude ufite umwana wagize uburwayi bwo mu mutwe, avuga ko umwana we yakoze impanuka atangira kugira imyitwarire idasanzwe.
Ati “Umwana wanjye yari asanzwe ari muzima, ariko aho akoreye impanuka yatangiye kujya yitura hasi arimo gukina n’abandi, nihutiye kumujyana kwa muganga bambwira ko afite ikibazo ashyirwa ku miti, ubu ariga kandi baracyamukurikirana, nizera ko azakira akagira ubuzima bwiza.”
Iyakaremye asaba Abanyarwanda kudaha akato abafite uburwayi bwo mu mutwe, kuko bashobora kuvurwa bagakira.
Ati “Ntekereza ko umwana wanjye iyo mutindana uburwayi bwari kwiyongera, ariko kubera nihutiye kumugeza kwa muganga, mfite icyizere ko azakira. Ndasaba abantu bose kudashyira mu kato ufite uburwayi bwo mu mutwe, ahubwo bihutire kumugeza kwa muganga.”
Nyirahabimana Jacqueline, umuganga muri CARAES Ndera, yabwiye Kigali Today ko abantu bagira uburwayi butandukanye harimo imyitwarire itandukanye, benshi bajyanwa kwa muganga ariko ngo hari abafite agahinda gakabije, abagira amarangamutima menshi cyangwa makeya kandi abo bose iyo bagannye amavuriro baravurwa.
Umuyobozi w’Ishami rya RBC rishinzwe ubuzima bwo mutwe, Dr Yvonne Kayiteshonga, avuga ko nta muryango udafite umuntu wigeze guhungabana kandi abantu bagomba kubibona nk’ibintu bisanzwe, ahubwo asaba Abanyarwanda kwita ku bana bafite ibibazo byinshi bibazaho no kwitabwaho bagahumurizwa, kugira ngo barusheho kugira ubuzima bwiza.
Ruhamyambuga Olivier, Umunyamabanga Nshingwbaikorwa w’Akarere ka Rubavu, avuga ko umuryango nyarwanda ufite byinshi bitera ibibazo by’uburwayi bwo mu mutwe, ariko harimo ibishobora kwirinda nk’inzoga z’inkorano n’ibiyobyabwenge.
MENYA UMWANDITSI
Umunyamakuru wa Kigali Today/KT Radio
@ sebuharara


text:
Abanyeshuri 96 biga muri Kaminuza y’Ubukerarugendo, Ikoranabuhanga n’Ubucuruzi (UTB) iherereye mu Mujyi wa Kigali basanzwe ari abagenerwabikorwa b’Ikigega gishinzwe gutera inkunga abarokotse Jenoside yakorewe Abatutsi (FARG) , baragisaba gushyira mu bikorwa isezerano cyabahaye ryo kubarihira icyiciro cya kabiri cya Kaminuza, A0, kuko ngo ubu ubuyobozi bw’ishuri bwabangiye gukomeza amasomo.
Aba banyeshuri bavuga ko bemerewe kwiga amashuri y’igihe gito cyangwa, short course mu mwaka wa 2017/2018, ariko muri bo harimo ngo abari bafite ibyangombwa bibemerera kwiga icyiciro cya kabiri cya kaminuza.
Aba banyeshuri bavuga ko mu 2019 FARG yabemereye kubarihira iki cyiciro bashakaga kwiga ariko ngo si ko byagenze kugeza ubu, kuko bamaze umwaka biga batishyurirwa ndetse batabona amafaranga ya buruse yo kubatunga.
Umwe muri aba banyeshuri witwa Ntakirutimana Marie Claire avuga ko hari umuyobozi wo muri FARG waje mu nama akababwira ko barangiza kwiga aya masomo y’igihe gito, short course, noneho bagakomeza kwiga mu kindi cyiciro cya kabiri.
Avuga ko aba banyeshuri bose bari bujuje amanota y’ingenzi bafatiragaho ngo bahabwe ubu bufasha.
Undi witwa Uwihoreye Jean Pierre na we wiga muri UTB yagize ati “Turifuza ko natwe twarihirwa nk’uko twabyemerewe tukazasoza amasomo yacu muri Gicurasi nk’abandi.”
Umuyobozi wungirije wa UTB, Dr Kabera Callixte avuga ko babaye bahagaritse aba bana kuko batazi niba bazishyurirwa, kubera ko bagerageje kwibutsa FARG gusohoza isezerano yatanze ikababwira ko bidashoboka.
Yagize ati “Nyuma y’ inama twagiranye na FARG bakatubwira ko bazabarihira, nyuma nagiyeyo mbonana n’ubuyobozi bwa FARG bambwira ko bagiye kutwandikira, twahise tureka abana bariga n’iyo baruwa itarasohoka ariko muri iyi minsi twongeye kwandikira ubuyobozi bwa FARG budusubiza ko hari abana bari hano badafite ibyangombwa byuzuye birimo no kuba baratsinze ibizamini by’amasomo abiri y’ingenzi (Two principal passes), aho rero nibwo twabasabye ko barihira abafite ibyo byagombwa kuko nabo barahari.”
Aba banyeshuri bavuga ko basabye umuryango w’ abanyeshuri barokotse Jenoside yakorewe abatutsi, AERG kubakorera ubuvugizi.
Umunyamabanga Nshingwabikorwa w’uyu muryango, Bakina Ismael yemeje ko iki kibazo bakigejeje kuri FARG.
Yagize ati “Batwandikiye tariki 4 Werurwe uyu mwaka badusaba ubuvugizi, dusesengura dosiye zabo tariki 10 uko kwezi twandikira FARG, tariki 26 FARG idusubiza igaragaza imbogamizi zerekana ko ngo bigoye ko abo bana bose bajya muri icyo cyiciro bifuza.”
Ubuyobozi bwa FARG bwo buvuga ko nta gihamya ko aba bana koko bemerewe kurihirwa n’ubuyobozi bw’iki kigo, kandi ko gusaba gufashwa na FARG bidakorwa ngo mu kivunge.
Umuyobozi Mukuru wa FARG, Uwacu Julienne yagize ati “Ntabwo kwemererwa bibera mu kivunge, biba kuri buri wese bitewe n’uko ikibazo cya buri wese kimeze, nk’ubu turimo kwakira abatarigeze bagera muri kaminuza, gusaba ibintu mu kivunge ntibyashoboka kuko ntitwagendera ku cyemezo bavuga mu magambo gusa.”
“Uwujuje ibisabwa nasabe nk’abandi kuko ntitwagendera ku magambo ngo dutange amafaranga y’ishuri ndetse n’amafaranga yo kubatunga, duhereye ku bintu by’amagambo atagira inyandiko.”
N’ubwo aba banyeshuri batagaragaza inyandiko mvugo y’inama bavuga ko baherewemo iri sezerano, bemeza ko yakozwe n’umukozi wa FARG ushinzwe gukurikirana iri shuri.
Kugeza ubu abanyeshuri bo muri iyi Kaminuza kimwe n’abishyurirwa na FARG, ubu barimo gukora ibizamini bya nyuma bizatuma bakora ibirori bisoza amasomo y’icyiciro cya kabiri cya Kaminuza muri Gicurasi uyu mwaka.
Gusa ubuyobozi bwa UTB buvuga ko aba bo batemerewe gukora ibyo bizamini no gusobanura ibitabo bisoza amasomo mu kizwi nka defence, mu gihe cyose uburyo bazishyuramo butarasobanuka.
SRC:RBA